text:
THE BOTTOM – E úniko skol di enseñansa sekundario na Saba, nèt promé ku kuminsamentu di e aña di skol nobo ta hañ’é den problema serio: a retirá kuater dosente i e direktor. Dos otro dosente i e sekretaria ta solidario i nan mes a kita.
“E tim di maneho a rekomendá solamente retiru di ún dosente. Mi no tin un idea pakiko e otronan tambe mester a bai, nan ta bon dosente”, èks direktor Hemmie van Xanten ta bisa. E motibu ofishal pa su retiru ta ku direktiva ke “kue un otro rumbo”. E retirunan a kai na aprel. Na yüni numa a sali vakatura pa atrae personal nobo.
Stichting Leerplanontwikkeling (SLO), miembronan di konseho insular, mayornan, studiante i e coach di skol a pidi direktiva ku insistensha pa retirá nan desishon, pero sin resultado. Alumnonan di Saba Comprehensive School (SCS) a demonstrá kontra e desishon di direktiva di skol. Awor e direktiva ei ta pretendé ku e dosentenan a animá e demonstrashon. Dosente Terry Cunningham ta nenga esaki i ta bisa ku e alumnonan a hasi esaki di nan propio boluntat.
Relashon
Kuminsamentu di aña 2012 diputado Chris Johnson, ministerio di Enseñansa, Kultura i Siensia (OCW) i Van Xanten a forma un task force pa pensa un masterplan pa mehorashon di enseñansa. Na ougùstùs di 2012 Van Xanten a bira direktor i el a forma un direktiva nobo di skol. “E relashon entre e direktiva i e tim di maneho no tabata fantástiko”, e ta bisa. E tabata sinti manera direktiva tabata limitá su ròl, espesial den desishon finansiero.
Den un karta na e diputado di Enseñansa mayornan a pidi pa revisá òf kambia statütnan di e direktiva di skol. Nan ke pa instalá un Konseho Konsultivo di Kogestion. OCW no ke riska esaki i den un reakshon a bisa ku e maneho di personal na e skolnan “ta algu di e direktiva i no di OCW”. E direktiva di skol mes no ke reakshoná riba e situashon aktual.
“Enseñansa den su totalidat ta kai bou di responsabilidat di konseho insular i tumamentu i kitamentu di personal ta kai bou di e direktiva di skol. Esei ta hopi kla pa mi i e partidonan envolví”, diputado Chris Johnson ta reakshoná.
Kontinuidat
OCW a pone seis mion dòler disponibel pa atraé i mantené dosente riba e islanan BES. Na aña 2016 tur skol na BES mester kumpli ku e kalidat básiko di Hulanda. “Mi tin gana di tende kon direktiva di skol por hustifiká di kita seis dosente i un direktor, mientras ku ministerio a reservá plaka pa mantené dosente i sigui traha riba kontinuidat”, mama di un di e alumnonan, Alida Heilbron, ta bisa.
“Mi tabata e di sinku dosente hulandes den tres aña”, dosente Elsbeth Verhoeven di e programa di MBO di e skol ta bisa. “Ta manera nan no sa kiko nan ta hasi. Kada be e alumnonan mester kustumá ku un hende nobo i ta dura kuater luna prome ku nan alkansa kaminda nan mester ta, esei ta masha lástima.”
Solidaridat
“Pa solidaridat ku mi koleganan m’a tuma mi retiro”, dosente Sarah Hertsens ta bisa. Ta masha tristu ku esaki por sosodé. Komo tim nos a krea un bon klima di skol, drecha klas, krea material pa duna lès ku ta kombiná e sistemanan hulandes i Caribbean Examinations Council (CXC). Nos meresé sosten pa sigui.”
Dosente di e programa di MBO Mark Dodds tambe ker a kita, pero el a disidí di keda tòg. “Si mi bai awor, e alumnonan ku na ougùstùs lo a bai nivel sinku, mester bai un otro isla pa sigui studia.”
Outor: Hazel Durand


c: text/html

text:
Oranjestad-Dia di Tur Defunto, den oranan di atardi, un cantidad grandi di parokianonan di Noord a bishita santana pa resa rosario bao guia di pastor Santiago y sra. Lourdes Figaroa. Pa prome biaha e aña aki parokianonan di Noord a haya oportunidad pa cende bela den e grafkapel pa descanso di alma di nan defuntonan.
Algun luna pasa e Comision di Santana Noord a logra termina e restauracion di e grafkapel aki.
Ora e comision a cuminsa na 2010 cu e trabou pa mantencion di e Santana Noord, a encontra un grafkapel deteriora cu tabata wordo usa como un cuarto pa warda herment di hardin aden. Tabatin garetia, chapi, harka, scop aden. Cu cooperacion di e hardinero a logra haya e e grafkapel bashi pa por a cuminsa cu restauracion.
E presidente di Comision Santana Noord sra. Noris van Lis-donata ta bisa cu e comision a duna valor na e grafkapel teniendo cuenta cu e grafkapel aki ta aparece riba lista di monumentonan. A dicidi di pidi conseho na sra. Yvonne Webb, directora di Monumenten buro. Siguientemente architecto sr. Bert Kamsteeg a bin entrega un bunita plan di restauracion. E construccion tabata den man di Hubert Oduber di Dajibi Contractor y Mario Oduber di compania Maecon. Awe parokianonan di Noord ta contento cu e resultado di tin un grafkapel bunita restaura den cual por cende bela pa haci oracion.
Importante ta cu den e grafkapel ta reposa restonan di pastor Pirovano desde 1821, kende tabata e prome pastor fiho cu a bin traha na Aruba. Comision di Santana Noord ta haci un suplica pa cuida e parti aki di historia di parokia Noord. Den e grafkapel a pone un diseño cu ta simboliza Spirito Santo y cu e palabranan “Paz na tur Alma”. E grafkapel ta habri durante e prome siman di November den cuadro di Dia di Tur Defunto. Comision di Santana Noord ta pidi cooperacion di tur parokiano pa hunto sigui cuida e grafkapel aki como parti di historia di Iglesia catolico den Noord.

robotstxt: allowed

filter: keep


text:
Oranjestad – 06 di october 2020- Aruba Bank oficialmente a haci donacion na Fundacion Siñami Paso pa Paso Aruba. Actualmente e fundacion ta conta cu un total di noventa (90) miembro cu ta depende di donacion di otro instancia pa por sigui ricibi guia. Den e cuadro aki Aruba Bank a contribui pa yuda cuarenta (40) mucha incapacita, cu ta hopi vulnerabel, di edad cu ta varia entre 6 te cu 14 aña. E donacion lo yuda e fundacion duna workshops na gruponan, cu ta consisti di maximo 5 mucha cada un, pa un termino di 2 siman largo, 3 biaha pa siman. E workshop lo enfoca entre otro riba desaroyo social, comunicacion y amor propio.
E fundacion a wordo estableci na 2009 cu e meta pa provee terapia di papia y lenguahe, logopedia, servicio psicologo, programa di tarea pa muchanan incapacita, programa pa stimula baby y muchanan desde comienso, terapia educativo y alternativo y un programa di tarea na cas pa muchanan cu ta incapaz di siña.
Aruba Bank, den cuadro di su pilar strategico WeCare a percura pa e fundacion por sigui cu su trabou durante di e situacion extraordinario cu nos tur ta bibando. Nos ta sumamente contento di por duna bek na esnan mas vulnerabel den nos comunidad. Pa yuda Fundacion Siñami Paso pa Paso Aruba, por manda un email na: f.s.p.p.a@live.com.


text:
Dr. Teruo Higa ta konosí rònt mundu komo
e kreadó di “Earth Saving Revolution”, ku ta derivá di e introdukshon di Mikro-organismo Efektivo – popularmente konosí komo “EM®”.
E progreso / desaroyo importante akí den teknologia sostenibel, ta operá riba e komprondementu ku naturalesa ta restaurá su salú primeramente dor di organismo mikroskópiko.
Prinsipalmente naturalesa ta resiklá dor di un balansa inter-aktivo entre mikro-organismo regenerativo i degenerativo.
Dor di un asosiashon ku e ekilibrio ekológiko akí, nos por siña di un di e sekretonan mihó wardá di naturalesa, pa mantené salú perpetuo i revitalisashon.
E Teknologia a keda desaroyá pa Profesor Dr. Teruo Higa, mientras e tabata un profesor di hortikultura na Universidat di Agrikultura, univesidat di Ryukyus na Okinawa, Hapon.
Te ku dia el a bira malu dor di uso di produktonan kímiko, promé ku el a kumpli 30 aña, Dr. Higa tabata un defensor di agrikultura konvenshonal i el a traha den desaroyo di produktonan di agrikultura sintétiko.
Dor di a krese komo un agrikultor, e tabata sá ku e agrikultornan tabata den gara / den man di e kompaníanan di kímiko ku tabata proporsioná nan ku invershonnan kada bes mas karu. El a disidí di buska un metodo natural pa medio di uso di mikro-organismo benefisioso ku lo yuda aliviá e agrikultornan di nan dependensia kímiko.


text:
KRALENDIJK – Radio Live 99.9FM tin informashon ku den seno di gobièrnu di boneiru, tin tenshon, diskushon i pleitu bou di diputadonan. Ta trata di diskushonnan ku sierto momentu ta di atenshon. E diskushon ta entre e diputado ku awe mainta a entregá su karta di retiru Elvis Tjin Asjoe ku ta alabes lider di partido MPB i diputado Nina den Heyer ku ta e ‘vote-getter’ di e partido menshoná pero tambe di henter elekshon pasá. Esaki tin di aber ku un petishon eksterno ku diputado den Heyer ta deseá pa loke ta trata investigashon den e asuntu di integridat di Bonaire Holding Maatschaapij (BHM). E situashon nan a presentá, debí ku diputado Elvis Tjin Asjoe ta konfrontá problema ku asuntunan personal, i no ta ful aktivo. Esaki tabatin konsekuensia tambe ku el a faya ku e prosedura pa traha presupuesto i entregá esaki na tempu na Konseho Insular. Pa kolmo ora entregá mes no ta entregá esaki kompleto i ta falta yen di dokumento ku tambe ta stroba e proseso.
Ta konosí pa tur hende, resientemente a presentá un problema entre partido MPB i Daisy Coffie, i a yega asina leu ku a bin separashon entre esnan menshoná. Daisy Coffie a alehá su mes for di partido MPB, despues ku a pidié pa e retirá komo lider di frakshon. E no tabata kontentu ku e proposishon i a reakshona otro, kibra ku MPB i bira miembro di Konseho Insular independiente. Otro situashon ku ta sirkulá, ku diputado James Kroon di partido UPB, ku ta partner di koalishon den gobernashon ku MPB, tin momentunan ku kos no a kana manera mester ta i fuera di tur regla di bon gobernashon. Kos no tabata masha di kanta makamba, manera ta bisa. Tin indikashon ku e diputado ku último elekshon haña mas voto ku tur otro, Nina den Heyer, no ta masha kontentu tampoko ku diputado James Kroon. Parse ta entre otro debí na e problema tokante transparensia i kumpramentu di lus pa Stadion di Rincon i Playa ku tampoko a kana segun prosedura.
Nina ta un persona fuerte di karakter i no ta laga kosnan ku no ta korekto pasa bou di su wowo sin mas. Pues ta saliendo na kla ku na nivel di gobernashon tambe tin frikshon i asta tenshon.


text:
Minister Plenipotenciario na Washington mr. Joselin Croes MINISTER PLENIPOTENCIARIO NA WASHINGTON A REUNI CU E EKIPO ENERGETICO DI ARTISA
Minister Plenipotenciario na Washington mr. Joselin Croes
MINISTER PLENIPOTENCIARIO NA WASHINGTON A REUNI CU E EKIPO ENERGETICO DI ARTISA
Variedad den e reunionnan y encuentronan a duna un toke special durante e bishita di trabou di Minister Plenipotenciario pa Aruba na Washington DC, Joselin Croes. Entre otro Minister Plenipotenciario Croes a reuni cu Gobernador di Aruba, Prome Minister, Conseho di Minister, Consul Mericano na Corsou, ATA, FUTURA, y cu ARTISA.
E reunion cu e ekipo energetico di ARTISA, Minister Plenipotenciario Croes a haya e privilegio pa haci e Mural Tour. ARTISA a duna un presentacion di nan plannan pa 2020. Minister Plenipotenciario Croes a keda hopi impresiona di e logronan grandi desde cu nan a cuminsa 4 aña pasa te cu awe.
E ekipo di AERISA a pidi Minister Plenipotenciario Croes ayudo cu ‘Capacity Building’ di nan ekipo, pa crea partnerships cu gruponan na Merca cu ta haciendo mesun cos, entre otro proyectonan pa hubentud den arte, teatro, fotografia y moda.
Minister Plenipotenciario Croes ta desea ARTISA hopi exito cu nan Hooiberg Mosaic Project como tambe cu nan Youth Art y Nature and Faces Project. Cada uno di nan ta proyectonan bunita cu ta yuda nos artistanan local crece.


text:
DEPORTE – Diadomingo weganan di clasificacion pa Copa Mundial Qatar 2022 a continua den zona di CONMEBOL cu 5 wega programa.
Prome wega a wordo suspendi pa oficialnan di CONMEBOL y agentenan sanitario di Brazil.
Despues a sigui e wega entre Ecuador y Chile, Ecuador a bin di un victoria contra di Paraguay mientras cu Chile a bin di un derota contra di Brazil, e wega aki a termina cu empate di 0-0.
Despues a sigui e wega entre Paraguay y Colombia, Paraguay a bin di un derota contra Ecuador y Colombia a bin di un empate contra di Bolivia.
E wega aki a termina cu score empata 1-1, gol di Paraguay a wordo anota pa Antonio Sanabria y gol di Colombia a wordo pa Juan Guillermo Cuadrado.
Uruguay a enfrenta Bolivia, Uruguay a bin di un empate contra di Peru mientras cu Bolivia tambe a bin di un empate contra Colombia.
E wega aki a termina cu score di 4-2 na fabor di Uruguay, golnan di Uruguay a wordo anota pa Giorian de Arrascaeta cu 2 gol, Agustin Alvarez y Federico Valverde, golnan di Bolivia a wordo anota pa Marcelo Moreno cu 2 gol.
Ultimo wega tabata entre Peru y Venezuela, Peru a bin di un empate contra Uruguay mientras cu Venezuela a bin di un derota contra di Argentina.
E wega aki a termina cu score di 1-0 na fabor di Peru, gol di Peru a wordo anota pa Christian Cueva.
E tabla di posicion a keda lo siguiente, Brazil a keda na prome lugar cu 21 punto, Argentina a keda na di dos lugar 15 punto, Ecuador a keda na di tres lugar cu 13 punto, na di cuater lugar a keda Uruguay cu 12 punto, na di cinco lugar a keda Colombia cu 10 punto, na di seis lugar ta Paraguay cu 8 punto, na di siete lugar ta Peru cu 8 punto, pero menos gol, na di ocho lugar a keda Chile cu 7 punto, na di nuebe lugar a keda Bolivia cu 6 punto y na di diez lugar den sotano a keda Venezuela cu 4 punto.


text:
ORANJESTAD – Minister Otmar Oduber den Parlamento siman pasa a causa cu henter e reunion a Sali for di man. Ningun otro minister ta comporta su mes asina malo, ta Otmar Oduber so. Otmar Oduber a bai asina leew te cu el’a coba mama di Dangui Oduber, algo totalmente inaceptable.
‘Pero no ta solamente su comportacion ta laga di desea, sino e ta papia hopi mentira tambe. Lagami desenmascara 5 di su mentiranan:
MEP a busca CFT: Laga nos no lubida cu CFT a bin pa dos motibo. Prome ta pasobra Mike Eman y su gabinete a redobla e debe di nos pais, y di dos, pa e tantísimo escandalonan den e ministernan di AVP. Ademas, mi a puntra e minister, ken a firma tur e protocolnan desde 2011, 2013, cartanan di ‘geen bezwaar’ y e protocol di 2 di mei? Mike Eman mes a firma nan despues cu el’a biaha bai Hulanda mas di 100 biaha. MEP no tabata participe na nada di esey, pues ta un mentira grandi cu ta MEP a busca CFT
Lider di MEP a bisa cu Turismo ta bai bon: Locual cu ami a expresa ta mi preocupacion cu tursimo, e único pilar di nos economía, por ‘burn out’. Ademas, mi a comparti e preocupación di IMF cu Aruba ta demsiado dependiente di tursimo. Danki Dios nos tin turismo ainda, pero esey no ta danki na e minister aki, pasobra e minister no tin ningún visión. Tur loke e ministe rta hasi ta ad hoc. Pues otro mentira mas di e minister.
Lider di MEP a hasi transaccionnan dudoso di miles di florin: Mi a mustra e minister cu e mesun fecha cu un hues imparcial a dicta cu por yama Otmar Oduber pa CORUPTO, riba e mesun dia ey e hues imparcial a dicta cu e transaccionnan ey NO ta dudoso. Si nan NO ta dudoso, nan no ta dudoso pa ningun di esnan cu a of por a ehecuta nan. Ta hopi ironico cu e mesun dia cu nos integridad a wordo confirma, e integridad di minister Oduber a wordo kibra pa un hues imparcial. Pues ta momento pa e minister stop di ganja.
Deficit y MEGA DEBE a wordo causa pa inversion den nos pais: otro mentira. Según rapportnan di Banco Central y di CFT ta apenas 1% di tur e gastonan di gobierno a bai den inversión. Unda e demás 99% a bai? Tur loke bo ta mira eyfo, ta apenas 1% di e total. Ken a bai cu e 99%? Den man di cual amigo of sponsor di campanja e 99% a bai?
CFT lo stop na anja 2018: un mentira flagrante! Ningun, pero ningún caminda den e protocol firma bo ta mira 2018 skibi mes. Mustrami unda e ta skibi, ningún caminda.
ATAKE PERSONAL Y BAHO
Minister Otmar Oduber naturalmente no por a keda sin ofende mi famia, un cantaleta cu sinceramente a cansa hende caba. E tin 5 anja t ayora e mesun cos, pero puntra bo mes dicon te dia di awe e no a bai Ministerio Publico pa denuncia cualquier cos iregular. Ta pasobra NO tin nada iregular. Na fin di e reunion mi mester a pidi presidente di Parlamento pa schors e reunion pa asina mi mes hiba Otmar Oduber pa bai entrega keho na Ministerio Publico, si acaso e tin prueba. Y si en caso e no tin prueba. E mester guli su palabranan. Y na final e minister mester a admiti cu e no tin ningún prueba y mester a guli su palabranan bek.
Minister Otmar Oduber a demostra un nivel di vulgaridad enorme den Parlamento, un berguensa real pa tur, especialmente nos hobennan.


text:
KRALENDIJK – Tardansa enorme pa drechamentu di kamindanan na Boneiru. Hopi reklamo e forma ku ta drecha kaminda na Boneiru, entre otro e krusada di kaya Carlos A. Nicolaas/kaya Grandi.
Djaweps 2 di yüli 2020 a inisiá e trabounan pa drecha e krusada menshoná, pa despues kontinuá ku kaya Carlos A. Nicolaas den su totalidat. A informá ku e trabou ta bai wòrdu ehekuta den diferente fase mirando ku tin negoshi riba e kaya aki i pa nan no wòrdu perhudiká. E promé fase di e trabounan na e krusada kaya Carlos A. Nicolaas/kaya Grandi, lo mester ta tin un durashon di 2 luna i despues ta sigui mas aleu ku drechamentu di kaya Carlos A. Nicolaas.
Outomobilistanan ku ta trafiká tur parti di Boneiru ta mal kontentu e forma ku e trabounan ta bai. Hopi reklamo den komunidat i riba media sosial e forma ku ta atendé ku kayanan na Boneiru. Djis imaginá si nan logra kaba renobá kaya Carlos A. Nicolaas pa komienso di 2021, esei ta nifiká ku ta tuma 1 aña pa renobá kisas 2 kilometer di kaya. Djis konta kuantu kaminda tin na Boneiru i saka bo sòm kuantu aña ta tuma pa renobá loke tin aktualmente, sin traha kaminda nobo.
No ta falta di e trahadónan di e kompania. Nan ta hasi tur esfuerso. Tin indikashon ku e palabrashon i kordinashon entre e doño di kompania ku ta hasi e trabou i gobièrnu, nan no ta komprondé otro. Aparentemente gobièrnu tampoko no tin un persona pa kontrolá i guia proyektonan. Mester buska mas alternativa pa atendé ku drechamentu i trahamentu di kaminda na Boneiru.
Tin hopi otro manera pa solushoná e asuntu di dura eternidat riba un kaminda. Ta notabel ku no ta studia e trabou bon promé implementé. Ta duna e impreshon ku esnan konserní no tin bon konosementu di e materia. Esaki ta pa Gobièrnu i e kompania. No por ta asina ku ta bisa e trabou ta dura 8 siman i awor e ta leu pa keda kla.
Sigur kos por pega aki aya i por bai algun dia èkstra di loke a palabra, sinembargo mester tene kuenta ku tin negoshi riba e kaya aki i nan ta wòrdu perhudiká. Esaki ta remarkenan ku ta sirkulá den komunidat, i a pidi pa Radio Live 99.9 FM publik’é.


text:
Hòmber morto den kamber di hotèl.
KOMUNIKADO DI PRENSA 112/ 2020
15 mart 2020
Hòmber morto den kamber di hotèl.
Departamentu di Komunikashon i Prevenshon
KUERPO POLISIAL KÒRSOU SIRBI I PROTEHÁ
Djadumingu 15 di mart 2020 alrededor di 13.03’or, Sentral di polis a risibí
informashon ku den kamber di un hotèl na Groot Piscadera, tin un turista ku no
tabata duna señal di bida.
Na yegada di polis i dòkter di polis, nan a bin topa en bèrdat ku un hòmber di
nashonalidat Kanades ku no tabata reakshoná.
Dòkter di polis a konstatá morto di e hòmber aki.
Riba òrdu di fiskal di Ministerio Públiko a konfiská e kurpa pa mas investigashon.


text:
ORANJESTAD (AAN): Riba Diahuebs, e asina yama Asociacion di Empleadonan cu un contrato individual di W.E.B. Aruba N.V. (VWI) a tuma nota di e rueda di prensa di Formador cu Stakeholders,
riba Diaranson 28 di juli 2021, unda Ing. Richard Eman, director interino di Utilities Aruba N.V., a duna un relato.
Tambe VWI a tuma nota di un cantidad di acusacionnan contra e dos directornan di WEB cu a sali publica den e matutino Diario y tambe den Solo di Pueblo.
Ora prensa a puntra Sr. Eman kico ta e motibonan pa ta considerando pa kita e directornan di WEB for di trabao, Sr. Eman no kier a bay den detayes.
Esaki ta unda cu VWI a reacciona: “E berdad ta cu Sr. Eman no por bay den detayes pasobra, te cu VWI ta na haltura, no tin motibonan real pa kita e directornan for di trabao. Tambe a sali publica den prensa cu e directornan di WEB lo ta tranca e proceso di negociacion cu e empresa proveedor di gas natural liquido (LNG), esta EAGLE LNG. E acusacion aki tampoco ta cuadra cu e realidad.”
VWI ta bisa cu nan ta representa mas cu 75 porciento di e staff di WEB y nos miembronan ta cerca y conoci cu kico ta e berdad di loke ta pasando cu e asunto di LNG y cu e asunto di RECIP.
E declaracion di Sr. Eman, bisando den e rueda di prensa, cu ta WEB mes a para su proceso pa adkiri LNG tampoco ta cuadra cu berdad. E acusacionnan vil y baho den medianan di prensa contra e dos directornan di WEB no solamente ta atacha e bon reputacion di e directornan, pero tambe ta atacha e reputacion di tur nos miembronan y trahadornan general di WEB Aruba NV.
“VWI ta condena categoricamente e campaña publico sushi y baho aki contra
di e dos directornan y contra WEB en general. No ta keda VWI nada otro di conclui cu aki tin forsanan siniestro ehecutando un agenda personal of politico cual ta encera e terminacion di e dos directornan pa por realisa nan propio agenda.”
Directiva General di VWI a bisa cu nan lo sigui monitor e desaroyonan aki di cerca y si ta necesario nan lo responde den e forma adecuado.
No ta conoci di con VWI mes di su banda no a pidi un reunion cu Formador pa papia riba e asunto ey. Pasobra ta hopi asociacion, organizacion, y instancia a pidi reunion cu Formador.


text:
Managing the Education Gap | Yolanda Richardson
Manage episode 293271423 series 2801599
Den e episodio aki nos a combersa cu sra. Yolanda Richardson keda ta duna les na Universidad di Aruba den e facultad di Arte y Sciencia.
Den e episodio aki nos a tene un combersacion over enseñansa y con nos mester maneha e "gap" entre educacion y e mundo laboral. Na banda di esaki Yolanda a conta nos e importancia di educacion y idea nan con nos por haci e mas duidelijk den nos comunidad con educacion, y desaroyo por yuda bo trece e maximo dibo mes padilanti.
Yolanda a conta nos e gap entre educacion y e mundo laboral tei pasobra hopi biaha den Enseñansa nos ta pone hopi enfoke riba e administracion di enseñansa, finansas di esaki, ariba e modelo cu ta mescos pa tur, y e material hopi baiah ta wordo tuma di afo y esaki ta no ta duna espacio pa nos studiante haya nan mes den esaki, e no ta bira "meaningful" pa nos.
E "handicap" aki despues ta wordo treci back den e mundo laboral unda nos ta bai haci trabou cu nos ta pensa ta di "status" y ta traha sin proposito. Yolanda ta recommenda tur young professionals pa traha den loke nan ta haya nan proposito pasobra asina so bo ta trece na mesa tur cos cu bo por.
Na banda di esaki nos mester redesign nos sistema di educacion pa duna balor na tur profesion y asina crea cuidadonan cu a critico y cu hopi gana pa sigui desaroya.
Pa haya sa mas tune in!
96 afleveringen


text:
RENOBACION DI RIJBEWIJS:
Renobacion di Rijbewijs:
Por cuminsa renoba rijbewijs 6 luna prome cu e Rijbewijs caduca.
Bo tin exactamente 1 aña pa renoba bo Rijbewijs desde e fecha cu e la caduca.
- Mester traha un cita ariba e website di Censo.
- Pa traha un cita klik : https://afspraak.censo.aw/#
Pone atencion! Cada persona cu mester traha un cita mester hacie apart, 1 persona pa cada cita.
- Pa traha un cita klik : https://afspraak.censo.aw/#
- Documentonan cu mester hiba:
- Rijbewijs di Aruba cu a caduca ( solamente si no ta bo prome rijbewijs)
- AWG. 50,-
- Papel di Dokter (Mester hiba papel di dokter ora cu ta bay saca rijbewijs pa prome biaha, renoba rijbewijs categoria C, D y E of si e persona tin 65 aña di edad of mas.)
Renobacion di Rijbewijs despues di mas cu 1 aña cu e la caduca?
- Mester sigui un curso duna dor di Polis pa haya un rijbewijs nobo
- Pa participa na e curso mester traha un cita via mail:
- Subject: Rijvaardigheidscursus
- Documentonan cu mester hiba na oficina di KPA-Bureau Rijbewijzen en Rijexamen cu lo siguiente:
- E rijbewijs cu a caduca
- Paspoort of I.D di Aruba valido
- Mester paga (Swipe) Af 125,- pa e curso (No cash).
- “Bewijs van Uitschrijving”, si e persona a nace na Aruba y no ta bibando na Aruba mester busca un “Bewijs van Uitschrijving” na Censo Playa.
Duracion di e curso ta 4 ora. Di 08.00 te cu 12.00. E curso ta wordo duna ariba un Diamars of Diahuebs. E Curso no ta un Examen. Mester presenta decente bisti.
- Pa renoba e rijbewijs despues di e curso mester:
- Traha un cita ariba e website di Censo
Pa traha un cita klik : https://afspraak.censo.aw/#
Pone atencion! Cada persona cu mester traha un cita mester hacie apart, 1 persona pa cada cita.
- Traha un cita ariba e website di Censo
- Documentonan cu mester hiba:
- Rijbewijs di Aruba cu a caduca ( solamente si no ta bo prome rijbewijs)
- AWG. 50,-
- Papel di Dokter (Mester hiba papel di dokter ora cu ta bay saca rijbewijs pa prome biaha, renoba rijbewijs categoria C, D y E of si e persona tin 65 aña di edad of mas.
- Comprobante cu bo a participa na e curso.
Duplicado di Rijbewijs:
Si e rijbewijs a wordo horta of perdi e ora ey por pidi pa un duplicado
- Pa haya un duplicado e persona mester traha un cita riba e website di Censo.
Pa traha un cita klik : https://afspraak.censo.aw/#
- Documento nan cu mester hiba:
- Rijbewijs di Aruba cu a caduca ( solamente si no ta bo prome rijbewijs)
- AWG. 50,-
- Papel di Dokter (Mester hiba papel di dokter ora cu ta bay saca rijbewijs pa prome biaha, renoba rijbewijs categoria C, D y E of si e persona tin 65 aña di edad of mas.
- Documento di e denuncia cu a wordo haci.
- Mester bay personal pa:
- Saca un potret di nobo
- firma e rijbewijs duplicado
- E “Rijbewijs Duplicado” ta haya un number di registracion nobo.
Pone atencion cu e duplicado tin e valides di e Rijbewijs original. Kiermen cu e duplicado ta caduca riba e fecha di e Rijbewijs original. Na e momento cu bo haya e duplicado e Rijbewijs original ta perde su valides.


text: ORANJESTAD – Den e momentonan aki di crisis tur hendemester coopera pa asina por yuda esnan cu mas tin mester di yudansa na e momentonan aki. Pesey Ministerio di Finansa a coopera un biaha mas cu Super Food Plaza pa asina nan por a yuda Fundacion Pa Nos Comunidad cu un container cu producto liber di impuesto pa por yuda esnan den necesidad. MinisterMaduro ta gradici Super Food Plaza pa e bunita gesto pa yudaesnan den necesidad y ta gradici tur boluntario cu ta dunando un man pa yuda comunidad den necesidad.


text:
NA MEMORIA DI RANDALL ROG
NA MEMORIA DI RANDALL ROG
WILLEMSTAD — Direktiva di AMAK a tuma nota di e tristu notisia ku e gran músiko konguero Randall Rog a bai laga nos.
Despues ku Randall a sufri kebrante di salú último tempunan, a yega e momentu ku e la entregá pa por bai gosa di un lugá privilegiá den Reino di Señor.
Randall, aunke e tin un edat hóben, tin un trayektoria impreshonante den su karera musikal. Randall a militá den masha hopi agrupashon musikal aki na Kòrsou. Entre nan nos por menshoná Explosivos, Gibi i Explosivos, GIO Fuertisimo i Tune.
Randall Rog tabata e konguero pa hopi aña di e Orkesta Nashonal bou di enkargo di Maestro Torro Colina d.f.m.
Randall Rog a fungi tambe komo dosente di perkushon den e proyekto di Instituto pa Formashon Musikal for di 2006 te ku 2013, durante kua periodo el a duna lès na vários hóben den diferente bario di Kòrsou.
Randall Rog semper tabata masha koperativo na momentunan ku e hóbennan ku e ta duna lès mester a duna un presentashon.
Semper bai músikonan profeshonal pa forma kualkier orkesta grandi den kualkier proyekto, tabata hasi uso di e servisio di Randall Rog.
Kòrsou a pèrdè un gran baluarte musikal i nos ke deseá su esposa Tuña Rog forsa durante e momentunan difísil aki i tabata notabel kuantu esfuerso Sra. Tuña tabata hasi pa por a logra rekuperashon di Randall. Tambe forsa na e yunan di Randall Rog i tambe su famia.
Ku alma di Randall Rog sosegá na pas.
Direktiva di AMAK


text:
Komunikado pa Prensa
Informashon importante di Maduro & Curiel’s Bank (Bonaire) N.V. en konekshon ku moratorio riba fiansa i hipotek
Klientenan di Maduro & Curiel’s Bank (Bonaire) N.V. a keda notifiká na luna di mart 2020 ku MCB ta introdusí un moratorio di 3 luna riba fiansa, tarheta di krédito i hipotek tantu personal komo komersial.
E moratorio a keda implementá outomátikamente.
Lamentablemente, manera MCB ya a notifiká anteriormente dia 1 di mei riba su página di Facebook (MCB Bonaire Events), un kantidat di kuenta a keda debitá apesar di e moratorio.
Nos ta pidi nos diskulpa pa esaki, ya ku e ahuste no a tuma lugá manera planiá i e pagonan a prosesá outomátikamente.
Banko ya a rektifiká esaki, ta sigurá nos klientenan ku e dedukshonnan a keda koregí (ku eksepshon di esnan ku a rechasá (opt-out) e moratorio) i a kreditá tur kuenta koriente i komersial pa e respektivo montante.
Nos ta yama danki pa e komprenshon i konfiansa den nos Banko.
Pa kualke pregunta en konekshon ku e moratorio ku nos ta ofresé, por fabor tuma kontakto ku nos na e-mail: events@mcbbonaire.com


text:
E anja aki pa di 6 anja consecutivo Kiwanis Club of Young Professionals Aruba ta presenta e projecto di ‘Christmas-In-A-Box’. Cu ayudo grandi di e pueblo di Aruba hunto cu diferente comerciante nan ta hasi posibel e entrega di basket na diferente famia di menos recurso den nos comunidad.
‘Christmas-In-A-Box’Box a cuminsa como un projecto chikito na unda cu tabata entrega 40 famia di menos recurso un basket cu diferente producto di primera necesidad. Segun aña nan a transcuri e cantidad di basket nan aki tambe a bin ta crece . Cu e crecemento di e cantidad di basket nan ta duna e oportunidad tambe pa yuda mas di nos muchanan y nan famia nan den necesidad den nos comunidad.
Pa di seis anja consecutivo esaki no lo ta diferente pa anja 2017. Miembro nan di KYPA hunto cu e mucha nan di K-Kids di Princes Amalia Basisschool lo ta colectando diferente comestibles, cos di hunga y tambe donacion nan effectivo na Superfood Plaza. E dia nan cu KYPA y K-Kids lo ta na Super Food ta diasabra 25 di november, diadomingo 26 di november, diasabra 2 di December y diadomingo 3 di December.
Un invitacion ta bai na pueblo di Aruba en general hunto cu tur e comerciante nan pa yuda contribui na e projecto di ‘Christmas-In-A-Box’. E por ta un producto cu ta por ehempel cuminda di bleki, aros, lechi, hariña, spam, soseishi, producto nan sanitario of locual ta desea. Un simpel acto di generosidad ta acumula y bira grandi na e momento cu hasi entrega di e basket nan aki na e famia nan den menos recurso di nos comunidad.
KYPA hunto cu K-Kids ta recorda bo pa pasa Superfood Plaza diasabra 25 di november, diadomingo 26 di november, diasabra 2 di december  y diadomingo 3 di december. Diasabra nan ta entre 10’or di mainta pa 3’or di atardi y diadomingo nan lo ta entre 10’or di mainta te cu 2’or di atardi  pa asina bo por hasi bo donacion. Ban yuda KYPA sigui yuda y duna bek na nos comunidad durante e fin di anja aki.


text:
Windows Phone
Windows Phone (abreviá WP), ta un sistema operativo mobil, desaroyá pa Microsoft, komo suksesor di Windows Mobile. El a keda lansá na aña 2010 ku e sistema operativo Windows Phone 7. Al kontrario di su predesesor, Windows Phone ta enfoká riba e merkado general na lugá di solamente e merkado di empresa. Ku Windows Phone, Microsoft ke trese un interface di usario nobo ku ta integra varios di su propio servisionan manera OneDrive, Skype i Xbox Live den e sistema operativo. Windows Phone ta kompetí direktamente ku e sistemanan operativo mobil major, kual ta Android di e kompania Google i iOS di kompania Apple. E lastu vershon disponibel i definitivo ta ser yamá Windows Phone 8.1, kual a keda lansá riba 14 di aprel 2014.
Debí na e evendente fragmentashon di su sistemanan operativo, Microsoft a anunsia den januari 2015 ku e lo baha trabou riba Windows Phone i a opta pa focus riba un solo sistema mobil mas versatil ku yama Windows 10, disponibel pa tur tipo di plataforma (telefon mobil inteligente, tablet i Kompiuter).


text:
Cumpli cu pueblo ta mi gran satisfaction!
Mayornan di nos chikitinnan di Hurricanes Baseball Team aacerca lider di Partido POR, Alan Howell debi cu e veld di balaunda nan ta train tabata na werki.
Organisacion di Hurricanes Baseball Team ta uno cu ta dedicana prepara y train e muchanan for di chikito den e deporte di baseball pa asina un dia nan lo por logra nan soño pa bira major league players.
Mirando e importancia di e organisacion aki y teniendo deportehopi cerca di su curason, Alan Howell a duna atencion mesorana nan peticion y awo nos muchan por train y hunga bala safe y dushi. Lider di POR a keda hopi satisfecho di mira cu tanto mayornan y e muchanan a keda contento con e veld a keda.
Howell a expresa cu por ripara cu rond di e veld falta mas atencion y el lo pidi minister Dangui Oduber pa duna un man den esaki y laga e area completo den un bon condicion. “Cumplicu pueblo ta mi gran satisfaccion”.


text:
Bernhardstraat – Diadomingo anochi, durante e actividad di e partido MEP, polis a haya un informacion di un persona canando cu un cuchiu.
Mes ora nan a e sitio, cu tawata na altura di Carnival Village. Eynan berdad nan ta topa cu e persona, cu ta un conoci di nan.
Segun nos a compronde, ta algun persona eybanda a wak cu e cuchiu y a avisa polis. Pa motibo cu tawata tin hopi hende ariba caya y no sa ki intencion e persona aki lo por tin.
E persona no ta mustra un persona mentalmente stabil, nan a detene y transporte pa warda.


text:
WILLEMSTAD – “Mi tabata málamucha, mi tabata bende droga. M’a mira kon mi tata por a ‘traha plaka lihé’, esei mi tambe tabata ke. Pero mi a realisá bon bon ku esei no tabata e bida ku mi tabata ke.” Korporal Henriquez na palabra. Na kazèrne di marinir na Suffisant e ta guia hóben ku ta sigui e trayekto di Formashon Sosial (SVT). E hóbennan aki tambe ta hopi málamucha, pero bon mirá, meskos ku nan korporal nan ta buskando e bida drechi.
Henriquez tin apénas 21 aña i e ta un alumno rápido. Ménos ku tres aña pasá e mes a drenta, basta inmanehabel. Hopi hóben ku mèldu mester detoksiká promé, pero Henriquez no tabata usa droga. “Dje bobo ei mi no tabata. Mi tin bon kabes i mi por siña bon.”
Henriquez – den kazerne ta yama tur hende na nan fam – den tres aña ta kaba e SVT, i mésora ta sigui pa e estudio pa milisia di Kòrsou i despues di esei ku éksito ta sigui e estudio pa korporal. Tres siman pasá Henriquez a kuminsá ku su funshon nobo di bakmeester (korporal na marina) E ta guia 35 hóben. E hóbennan aki, despues di un temporada di selekshon di sinku luna, a kuminsá ku SVT.
Enfoke militar
“Ta un selekshon masha intensivo, kaminda ta tèst e hóbennan físikamente i sikológikamente.”, e Hefe di Estudio Anton van den Berg, mèntòr di SVT, ta konta. “Nan ta haña nan ku dinámismo di grupo i peso físiko. Nos no ta hasi nan militar, pero nos ta usa e enfoke militar pa asina haña un kambio di komportashon.”
E hóbennan no por tin komportashon kriminal seis luna largu i nan mester ta limpi di uso di droga; Fundashon di Maneho di Adikshon ta tèst nan delantá. Tòg den e promé simannan algu sa bai robes. “No ta pòrnada e hóbennan aki t’aki. Nan ta hòrta di otro, nan ta gaña, nan bròdernan ta tira sakitu di droga paden. Pa nos ta un reto pa kambia nan, ke men si tin un insidente nos ta wak kon nos por solushoná esaki. Pero si un hóben no ke siña, afó kuné.”
Mustra rèspèt.
Di e 36 hóbennan tin sinku ku un nivel masha abou di traha i pensa, shete ku ainda tin problema ku droga, i sinku hóben ku problema di agreshon ku ta pió ku serka e otronan.”Den kuminsamentu mester a kustumbrá hopi. Mi tabatin difikultat ora ku den e promé dianan na no tabata sa di duna rèspèt”, Henriquez ta kionta. Pero despues ku a kamper un siman durante e bivak i pasa dos siman den kazèrne kos ta bai bon. “Un kursista a bin para mi dilanti i wak mi den mi wowonan. E ker a provoká, pasobra mi ta mas hóben kuné. M’a bis’é: ‘Abo ta mas bieu ku mi pero wak unda ami ta i unda abo ta.’ Pa hopi hóben awor ami ta un ehèmpel.”
Orguyoso
Van den Berg ta orguyoso, pasobra Henriquez ta e ehèmpel típiko di loke SVT por hasi pa hóben “Ta un chèns úniko i hopi be tambe e úniko chèns pa e hóbennan aki por logra algu den nan bida. Henriquez ta mi orguyo, m’a mir’é drenta. Si mi mira kon e ta funshoná awor, esei ta hasi mi kontentu.”
No ta solamente Van den Berg ta orguyoso di su alumno, mama i ruman hòmber di Henriquez tambe, su wela i asta su tata, ku e ta biba seka dje. I Henriquez di su banda ta orguyoso di su tata. “Mi tata tambe a stòp su aktividatnan riba kaya. E ta buskando trabou i probablemente lo bai traha na Isla.”
Mayan kapítulo 2: Trayekto di Formashon Sosial ta trabou na midí.
Outor: Anneke Polak


text:
Boneiru ta kresiendo komo destinashon seif pa yatenan ku ta di bishita i tambe e kantidat di yate lokal ta kresiendo. Apesar di esaki, Boneiru no ta disponé di un stashon ku fasilidat di deskargá awa shushi kaminda yatenan por pòmp i entregá nan awa shushi. Konsekuensia di esaki ta, ku doñonan di yate no tin otro alternativa ku deskargá nan awa shushi direktamente den nos awanan.
Awa shushi ku no a pasa den proseso di purifikashon ta dañino pa tantu nos hendenan komo nos founa ku flora. Habitantenan i bishitantenan ta usa nos awanan pa hopi meta di rekreashon manera landamentu i snòrkel. Pa e motibu akí, no ta nada deseabel pa disponé di awa shushi den laman rònt di Boneiru. Ademas e laman rònt di Boneiru ta kas pa algun di e refnan di koral den nan mihó kondishon den Karibe i e refnan ta sensitivo pa polushon dor di awa shushi.
WWF-NL, OLB, WEB ku STINAPA a inisiá e enkuesta di Awa Shushi Marino 2021. Durante e último 3 simannan a tene un enkuesta serka alrededor di 70 yate na Boneiru pa haña informashon tokante tankinan pa wanta awa shushi ku nan ta ekipá kuné i tokante e kalidat i kantidat di e awa shushi ku e yatenan ta deskargá. E informashon akí ta esensial den e siguiente pasonan pa kreashon di un situashon ku tin sero disposishon di awa shushi.
Nos a risibí hopi sosten di doñonan di yate i tur hende tabata dispuesto pa duna nan kontribushon pa yuda salba e refnan di koral di e forma akí. Nos ta ekspresá nos gratitut na tur ku a kontribuí na e enkuesta akí. Ora ku e resultadonan ta kla, lo presentá nan na públiko huntu ku nos rekomendashonnan.


text:
BNA ta organisa un curso di skirbi storia historico
Biblioteca Nacional Aruba ta ofrece un workshop pa adulto ‘Skirbi storia historico’.
BNA cu mercado di buki
Biblioteca Nacional Aruba ta organisa un mercado di buki segundo mano diadomingo dia 29 di april, 2018 di 9’or pa 2’or.
Proyecto di renobacion JFK ta start oficialmente
Dia 23 di april ultimo a tuma luga e ceremonia pa desvela e inicio di renobacion y expansion di John F. Kennedy Education Center.
Power and politics: Timeless lessons from Shakespeare
The University of Aruba (UA), Center for Lifelong Learning, invites you to take part of Power and politics: Timeless lessons from Shakespeare.
UAUCU: Student Research Exchange Program
You are cordially invited to the closing symposium of the 2017-2018 UAUCU//UU student research exchange program on April 19th, from 3:00 pm – 6:00 pm in the aula of the University of Aruba (UA).
Studiantenan di IPA cu presentacion y exposicion di Pasantia Internacional
Instituto Pedagogico Arubano (IPA) ta haci un cordial invitacion na henter pueblo di Aruba y muy en special na tur maestro y profesional den e area di educacion pa asisti na e presentacion y exposicion di Pasantia Internacional di e studiantenan di IPA di aña tres.
Arte di Palabra ABC 2018
Arte di Palabra ta un competencia pa scolnan secundario di literatura na Papiamento caminda hubentud por e.o. declama poesia, conta cuenta y storia cortico.Lesa mas
Arubahuis a ricibi y facilita SKOA
Den Haag – Pa algun aña caba Arubahuis ta ricibi y facilita Stichting Katholiek Onderwijs Aruba (SKOA) durante nan proceso di recluta maestronan na Hulanda. Ta trata aki di ambos maestronan Hulandes como esnan local cu a caba di studia y ta scoge pa bay Aruba bek pa reinforsa nos enseñansa.
Studiefaciliteiten DEA ta cera mas trempan
Departamento di Enseñansa Aruba (DEA) ta informa cu su seccion Studiefaciliteiten y Idioma situa den edificio di Codemsa lo cera mas trempan diabierna dia 13 di April 2018.
Arubahuis a ricibi alumnonan di ISA
Den Haag – Recientemente Arubahuis a ricibi un grupo di alumno y docente di International School of Aruba (ISA) cu tabata na Hulanda pa un viahe di estudio y orientacion.


text:
WILLEMSTAD — Manera ya ta konosí, mañan 8 di mart mundu ta selebrá dia internashonal di hende muhé. FFK den kolaborashon ku SUBT tambe lo selebrá e dia spesial aki dor di duna inisio na e kampionato di dama netamente riba e dia dediká na e ser muhé. Esaki ku e meta pa duna un realse na tur nos dama nan ku ta práktika futbòl aki na Kòrsou.
E apertura aki lo tuma lugá na Stadion Dr. Antoine Maduro pa 7’or di anochi i durane e partido inisial, e ekipo di SUBT lo enfrentá Inter Willemstad.
Kampionato di dama 2018 lo konta ku partisipashon di 8 tim kual ta:
- Hubentut Fortuna
- Inter Willemstad
- Vesta
- Rio Magdalena
- SUBT
- Sithoc
- Jong Holland
- Victory Queens
E ekipo nan aki lo bai enfrentá otro tur wikènt durante e partidonan di dama ku lo kontinuá próksimamente.
E komishon di dama ku a keda instalá resientemente ta trahando duru huntu ku e ekiponan di dama pa mira kon por promové futbòl di dama den nos pueblo. E meta di e komishon aki ta pa stimulá mas dama pa djòin un ekipo i kuminsá práktika futbòl. E aña aki, mes kos ku aña pasa, nos lo tin algun selekshon di dama ku lo bai representá nos den eksterior. Aktualmente e selekshon di dama U-15 ta den preparashon pa un kampionato internashonal ku nan lo mester partisipá na dje proksimamente. Pues trabou nan ta sigui tuma lugá pa desaroyo di futbòl di dama aki na Kòrsou. Tur esaki, parti di un plan ku e komishon di dama a traha ku lo keda implimentá durante e aña nan binidero na bienestar di futbòl pa dama.
Pa abo dama ku ke práktika futbòl, bishitá nos página di Facebook; Curacao Woman Football òf Federashon Futbòl Kòrsou i haña tur informashon tokante e ekiponan di dama ku tin aktualmente.
Un invitashon ta bai na henter e pueblo di Kòrsou pa bin Stadion Dr.Antoine Maduro mañan anochi 7’or pa bin selebrá dia internashonal di hende muhé, disfrutá di bo deporte prefrí i mira kiko tur nos dama nan tin aden!
Kòrda ku entrada ta kompletamente grátis!
FFK i SUBT ta warda bo!


text:
WILLEMSTAD – “Mi no ta komprondé pakiko nos tabatin tantu purá pa bira un pais outónomo pasobra nos no tabata niun tiki kla p’esaki. Tin prueba ku nos no por. Den e último dies añanan nos no a bai dilanti.”
Esaki trahadó sosial Coraline Kooistra ta konkluí despues di dies aña di Kòrsou komo pais outónomo. I otro profeshonal di enseñansa, mantenshon i e sektor sosial ta kompartí e konklushon ei.
‘Nos a supestimá i neglishá e situashon sosial’
“Nos a neglishá e situashon sosial na e isla. Nos a supestimá e situashon i nos no a hasi sufisiente pa mehorá e situashon sosial, pasobra tabatin muchu problema den gobièrnu. I esei no ta salú pa prosperidat general di un pais.”
E trahadó sosial ta topa ku hopi pobresa. “Si bo tin mayor ku no tin trabou, na e isla sin ret sosial i finansiero, bo ta resultá den un situashon masha malu mes ku henter famia.” Kooistra tin hopi ehèmpel di esaki. “Tin asina tantu famia ku no por paga hür mas, ke men nan ta bai biba seka famia, hopi bia wela i tawela. Pero e kasnan aki hopi bia ta den mal kondishon i no ta adekuá pa famia grandi ku yu.”
Kooistra ta yega hopi serka famia kaminda ta drumi abou na suela. “Nan no tin kama, tin muchu tiki kuminda i nan no tin muebel. Tin kaso kaminda e muchanan berdaderamente no tin nèt nada. Nos mester yuda ku paña i manda nan skol.”
‘Pa enseñansa nos a bai atras dies aña na lugá di bai dilanti’
Den enseñansa e situashon último dies aña a bira pió so, asina Maghali van der Bunt-George, direktor di komunidat di skol protestant kristian VPCO (Vereniging voor Protestant Christelijk Onderwijs) ta bisa. Entre otro pasobra tur e añanan no a invertí mas. Asina no a mantené e edifisionan di skol i e material di lès ta di aña 2003.
“Tur alumno na Kòrsou no tin e mes oportunidatnan.” Miéntras segun e direktor kada mucha den Reino mester risibí e mésun nivel di enseñansa i oportunidatnan igual.
Ademas e ta haña ku e isla mester deshasí di tur plan i konsehero. “Nos mester traha mas hands-on. Kon por ta ku nos no por a hasi niun kambio den e último dies añanan? Esei nos mester wak i trata e problema den su núkleo.”
‘Kiko a bai dilanti serka polis? Mi no ta mira nada’
Despues di 35 aña Tico Ruiter a kita for di su trabou na Kuerpo di Polis Kòrsou (KPC). “Pa kontestá bo pregunta klave kon nos a bai dilanti for di 2010? Nada, niun kaminda, sero. Segun Ruiter no ta kompletamente falta di e organisashon.
‘Mi ta spera ku nos ta siña un lès. Ku nos mes mester hasi nos kos i no keda wak Hulanda’
Jeanne Henriquez, presidente di Fundashon Aliansa, ta mira e situashon bira mas malu dia pa dia. Siman ku a kaba mes e fundashon a bati alarma pa motibu di oumento di violensia doméstiko.
Lo e ker a mira ku ta bini un komunidat i partisipashon na e isla, kaminda no ta wak Hulanda òf un otro pais, pero kaminda hende na e isla mes ta tuma nan responsabilidat.
“Ta di spera ku komo pueblo nos lo siña un lès. Esta ku nos mester kibra e silensio riba tur sorto di tereno. I ta trata espesialmente di nos mes entrega. I esei ke men ku bo mes mester hasié.”


text:
WILLEMSTAD – Un konsekuenshanan dje ola di kriminalidat na Kòrsou i tambe e preokupashon i intrankilidat ku esaki ta okashona, ta ku hopi komersiante ta deseá pa legalmente karga arma. Esaki pa nan seguridat i defensa di propiedatnan. Remarkabel ta ku no ta solamente hende homber ta mustra interes pero tambe komersiantenan muhe. Por konstatá e deseo aki serka prinsipalmente e grupo di komersiante chines.
Resientemente minister di hustisia Nelson Navarro a anunisiá ku ta amplia posibilidat pa komersiantenan ku ta kore risiko grandi di bira viktima di atrako ku violensha, aplika pa permit pa legalmente karga. Ultimo tempu prinsipalmente e chinesnan regularmente ta bira viktima di atrako ku violensa . Entretantu Korsou a registra varios kaso di atrako ku morto serka prinsipalmente e grupo di komersiante chines.
Stan Elhage di Elhage Arms den entrevista ku Dulce Koopman a splika e trayekto pa optene un lisensia pa karga arma
Elhage Arms, ta speshalisa den entre otro duna kurso di tiramentu i prepara e hendenan ku ta den proseso pa haňa un permit pa karga arma. Gobièrnu ta e uniko instansha ku por duna permit pa karga arma.
Ademas di duna e kursonan di tira Elhage Arms ta konseha e komersiantenan kon pa reakshona den entre otro kasonan di atrako. E hecho ku un persona tin su arma legal, no ta nifika ku mesora ku e ta den un situashon di urgensha e mester use. “E situashon mester hustifika uso di e arma”, asina Stan Elhage a enfatisá.
Ademas un persona ku tin permit pa karga arma tin tambe hopi responsabilidat. “Ora bo tin un arma bo no por kana broma ku e arma, pasobra nan por ataka bo, kita e arma for di bo”, Stan Elhage a sigi splika.
Outor Dulce Koopman


text:
HILVERSUM – E situashon rònt di derechi di mucha den e munisipionan karibense ta preokupante, e Defensor di mucha ta haña durante su bishita na e islanan. E problemanan mas parti ta tokante pobresa, enseñansa i violensia doméstiko.
“Hulanda Oropeo mester tuma su responsabilidat”, Kalverhoven ta bisa na NPO Radio 1. E ta mira ku gobièrnunan i instanshanan ainda ta mustra ku dede riba otro sin tuma hopi responsabilidat.
Un rapòrt di Unicef di 2013 a konkluí ku riba diferente manera ta violá e Tratado di Derecho di Mucha na Boneiru, Saba i Sint Eustatius.
Pobresa
E konsekuenshanan di pobresa ta grandi, e ta ripará. “Tin hopi desigualdat, kompará ku e situashon hulandes”, Kalverboer ta bisa durante su bishita. Por ehèmpel ta difísil pa mama soltero bai wes pa eksihí alimentashon. “Hopi bia nan tin dos trabou, loke ta pone nan pega masha hopi bia. Nan no por ni hiba e muchanan skol nan mes, pasobra nan ta sali kas for di seis or di meinta.”
E problema di violensia doméstiko tambe a hala su atenshon. “E muchanan mes no ta papia tokante di esaki dje lihe ei pasobra nan ta fiel na nan mayornan. Pero nan ta konta si kiko otro mucha ta pasa aden.”
Promé bishita na Hulanda Karibense
Ta promé bia ku Defensor di mucha ta bishitá tur tres e munisipionan karibense. Kalverboer entre 17 i 24 di novèmber lo bishitá entre otro skolnan, ayudo di mucha i mandatarionan. E ke papia espesialmente ku e muchanan mes.
Outor John Samson


text:
Un Corte di Guagemala a dicta sentencia contra un docente y trahadonan di Ministerio di Educacion acusa di abuso sexual riba 22 mucha, durante e ultimo añanan.
E histórico sentencia a dicta 27 aña pa e delitonan di violación sexual y agresión sexual riba Armando Filiberto Vaidez Juárez, alias “El Profe”, pa motivo di a abusa sexualmente di “Eliza”, un mucha indigina di 15 aña di edad, kendenan pa motivo di su protección no a menciona su nomber.
Según investigacionnan, Vaidez Juarez a eherce su poder como director di Coordinación Departamental di e cartera educativo y a viola e menor entre 2018 y 2020, ora cu e mucha tabatin apenas 12 aña.
Vaidez Juárez ta e prome di 22 maestro di e sistema di educación publico acusa pa abuso sexual di 22 mucha.


text:
Re-integracion
Pakico re-integracion?
E meta di re-integracion ta pa reduci e periodo di absentismo largo di ausencia na trabao pa motibo di un malesa of accident na trabao. E beneficionan ta grandi pa e empleado y e doño di trabao:
- Un empleado cual ta bay traha bek na su trabao den un forma adapta ta recupera mas lihe. E trabao ta causa cu e persona cu ta AO ta sali for di e regimen cu e ta incapacita pa traha y asina ta drenta bek den e rol di empleado. E empleado cu ta traha ta sinti su mes balora pa su trabao y e no ta sufri perdida di entrada.
- E doño di trabao no tin nodo di paga otro empleado overtime pa haci trabao di e empleado incapacita pa traha, of busca un otro empleado temporal. Tambe su empleado cu tin experencia y cual ta confiabel ta bek na trabao dentro un temporada mas cortico.
Trayecto di re-integracion
Prome cu un empleado por bay traha bek e doño di trabao y SVb ta evalua si por adapta e trabao of si e empelado por haci un otro trabao. Despues di un evaluacion positivo, e empleado ta drenta un trayecto di re-integracion. E trayecto aki ta core te ora cu e empleado por ehecuta su mesun trabao bek, of te ora cu e trabao adapta of e otro trabao bira su trabao nobo.
Resultado di re-integracion
E resultado di re-integracion semper ta uno positivo. SVb ta saca un persona for di AO y ta logra pa e ta productivo bek sea den e mesun trabao of den un trabao cu ta wordo adapta temporario of permanente. Pa e compania tambe esaki ta reduci gastonan relaciona cu AO y tambe ta evita cu mester buska otro empleado temporal cual ta costoso.
Proceso di re-integracion
SVb ta haci peticion por medio di un carta na e doño di trabao pa adapta e trabao of pa pone e empleado den un trabao temporario cu ta adecua pa su persona. Na e momento cu a logra reintegra un persona SVb ta keda evalua con esaki ta bay, tanto cu e empleado mes como cu e doño di trabao. Esaki ta tuma luga te ora por clausura e re-integracion den un acuerdo cu e doño di trabao of te ora e persona ta apto pa ehecuta su propio trabaou.
Re-integracion hunto cu Departamento Progreso Laboral
SVb tin bon contact cu Departamento Progreso Laboral. For di SVb DPL ta ricibi conseho na momento cu un compania kier kita un empleado for di trabao. Re-integracion di un persona ta hopi importante, si e persona ta den un tryecto di re-integracion e retiro no ta tuma luga. Den caso cu un persona ta keda retira durante su AO, SVb tin contacto cu DPL pa haci “re-integratie via 2e spoor” pa e trahado haya otro trabao.
Mas informacion
Pa mas informacion por tuma contacto cu nos re-integratiemedewerker sra. Trudy Smith na 527 2788.


text:
WILLEMSTAD – E yudansa di kuminda for di Den Haag awor entrante promé di mei ta kambia den sosten struktural via gobièrnu, i ku esaki Krus Kòrá ta stòp ku e kordinashon. ‘Nos ta referí registrashon nobo pa SOAW.’
Ku yudansa di boluntario i sosten finansiero hulandes na Krus Kòrá, a parti pakete di kuminda pa yuda e poblashon den krísis. E sosten di emergensia di Den Haag awor entrante promé di mei ta kambia pa sosten struktural via gobièrnu i ku esaki Krus Kòrá ta stòp ku e kordinashon. ‘Registrashon nobo nos ta referí na SOAW.’
Poko tempu pasá pa medio di un komunikado di prensa e organisashon a laga sa ku Krus Kòrá ta stòp ku e yudansa di kuminda. “Un aña largu nos a hasi e kordinashon di e yudansa di kuminda, pero komo ku e yudansa aki a bira struktural nos no por ofresé e yudansa aki mas, nos organisashon no tei pa hasi esaki”, Maisy Scharbay, manager di Krus Kòrá na Kòrsou, ta konta.
Transishon
Fin di aña pasá kaba Krus Kòrá a laga sa ku nan mester stòp ku e sosten di emergensia, komo ku segun definishon esaki tabata temporario. “Aktualmente tin kombersashon tokante e transishon di Krus Kòrá pa gobièrnu lokal, kaminda debidamente e responsabilidat mester ta”, Erwin Arkenbout, hefe di e Representashon na Willemstad (VNW) ta bisa.
Arkenbout: “E transishon en prinsipio mester tuma lugá promé di mei. Hulanda ta dispuesto pa kontinuá e finansiamentu te promé di òktober 2021, kontal ku duna e yudansa aki na esnan indokumentá (si nan ke) tambe. Pero e palabrashon aki no ta kla kompletamente ainda.”
Minister di Desaroyo Sosial, Labor i Bienestar (SOAW) Hensley Koeiman ta bisa den un reakshon ku e ta lamentá ku Krus Kòrá a saka e notisia aki kaba, sin sintonisá esaki ku ministerio. “Djaluna 26 di aprel nos lo bisa kon e yudansa di kuminda lo ta for di promé di mei. Aktualmente nos ta den e último fase di despacho pa yega na un protokòl”, segun Koeiman.
Donashonnan ta bira ménos
Banko di kuminda, ku a tuma e distribushon di e yudansa di kuminda algun tempu, tambe a sali for di e trayekto for di aña pasá. “Nos a stòp ku distribushon di pakete di kuminda na ougùstùs di 2020”, Stacia Illidge, sekretario di e Banko di Kuminda ta konta. “Esaki tabatin diferente motibu. E donashonnan a bira ménos ora hende a kuminsá kere ku nos ta haña e sèn di Hulanda pa e yudansa di kuminda. Pero ta Krus Kòrá tabata haña e sèn, nos nò. Nos tabata hasi solamente e distribushon, pero p’esei awor nos sèn a kaba sí.”
For di e tempu ei Banko di Kuminda tin problema finansiero. “E aña ku a pasa nos a yuda mas ku 18 mil kas ku pakete di kuminda. Aktualmente ta mas o ménos 7 mil kas. Pero nos no por tuma petishon nobo mas pa motibu di falta di sèn”, segun e sekretario. Mayoria di e paketenan aki ta kontinuo. E kantidat di hende nobo ta hopi mas chikí ku na kuminsamentu di e krísis.
Aña pasá Banko di Kuminda tin bia tabata risibí 400 registrashon nobo pa dia. “Den e di dos lockdown aki nos ta haña algun registrashon nobo pa siman. Pero nos no por yuda e hendenan aki. Nos ta referí nan na SOAW. Hopi bia hende ta yama nos promé, pasobra nos a bira hopi konosí e aña ku a pasa.”
Distribushon
Banda di problema finansiero durante e di dos lockdown e distribushon na Banko di Kuminda tambe a bira un problema. “Nos no ta disponé mas di e mésun kantidat di hende ku por yuda nos ku e distribushon”, Illidge ta konta. “Asina no tur hende a bakuná i tambe e kantidat di dispensashon ta mas chikí ku aña pasá den lockdown.”
Tin espesialmente asuntu práktiko ku ta pone ku no tur hende por haña un pakete. “Nos mester di e koperashon di diferente instansha pa laga e distribushon kore bon, manera polis i VKC. Aña pasá den lockdown ainda tur hende tabata na kas. Awor tur hende ta traha online. Nos no tin sufisiente boluntario mas ku por yuda. Riba djasabra sí, e ora ei nos tin sufisiente. Pero den siman tur hende no por bai buska pakete i entregá nan, pasobra nan mes ta traha.”


text:
PROMÉ MINISTER GILMAR PISAS A REUNI KU E SINDIKATO DI APRI, PWFC I E KOLABORATIVO DI CEPC.
PROMÉ MINISTER GILMAR PISAS A REUNI KU E SINDIKATO DI
APRI, PWFC I E KOLABORATIVO DI CEPC.
Willemstad – Promé Minister Gilmar Pisas a reuní ku e sindikato di APRI, PWFC i e representantenan di e Koperativa CEPC dia 24 di sèptèmber 2021.
Durante di e reunion aki Promé Minister a kompartí informashon tokante e proseso ku ta kanando pa wak kon por yega na e fondonan nesesario pa por paga e di 4 i 5 “tranche” di sesantia ku e ex-trahadonan di Refineria Isla mester a risibí serka PDVSA.
Promé Minister a splika ku di parti di Gobièrnu di Kòrsou ta hasiendo tur loke ta posibel i alabes ta buskando diferente informashon i alternativa, pa wak kon por yega na e fondonan nesesario pa por kubri e gastunan aki.
E proseso no ta unu fásil, pero apesar ku no ta Gobièrnu di Kòrsou ta esun responsabel pa ku pago di e sesantia aki, tòg ta purbando pa wak kon ta hasi yega na e fondonan nesesario.
Gobièrnu ke yega na un solushon mas satisfaktorio i pronto posibel riba e asuntu aki, pa por yuda e ex-trahadonan di Refineria Isla.


text:
Ultimo dianan tin diferente articulo ta sali den medionan di comunicacion di e incinerator cu tin na Parkietenbos, pero no a ser poni den servicio. Tabatin hopi informacion cu no ta cuadra, segun Director di DOW, ing. Marlon Croes, kende a dicidi di convoca un conferencia di prensa pa splica kico a pasa y ki decision DOW a tuma.
Ing. Marlon Croes cuminsa na splica cu na juni 2020 DOW a tuma e incinerator over y su proceso for di Serlimar. Motibo ta cu Serlimar n’e momento ey tabata hinca den un situacion financiero precario y te ainda e se situacion financiero di Serlimar no a conoce mehoranza. Ademas Serlimar no tabata por a cumpli cu e contract cu nan tabatin cu Caribbean Truck Company (CTC) cu ta operador y supplier di e parti di dryer. DOW no ta haye responsabel cu esaki lo bira otro proyecto cu lo bay perdi.
DOW a tuma e sistema bou di su encargo, pero e operacion di dje ta cay bou di un subcontratista; den e caso aki CTC. E ultimo aki t’e supplier, e representante di ENVIRON di Inglatera, cu ta fabricante di e incinerator aki. Tambe CTC t’e unico compania certifica pa por handle y opera e incinerator.
Mescos cu tur otro compania, ekipo tin cu draai. Y como departamento responsabel, DOW a aplica pa un Hindervergunning, p’e periodo cu nan a tuma over, como compania responsabel cu nan ta.
Marlon Croes a sigui bisa cu, dor di esaki, DOW a sigui haci mas inversion pa por cumpli cu tur condicion poni den e sentencia cu nan a haya. Den e proceso, DOW a haya hindervergunning dia 23 di december 2020. DOW a cumpli cu tur e rekisitonan cu Hues tabata rekeri di DOW (Gobierno) pa start e incinerator. Marlon Croes a bisa cu e areglo cu nan a yega cu CTC ta hopi mas abou cu loke ta poni den e medionan di prensa. Nan presupuesto ta calcula un prijs y ora cu bay pa operacion nobo, tin hasta spaarmento ta bay tin, compara cu e sistema anterior. Finalmente, Director di DOW a indica cu nan y Gobierno a cumpli cu tur e rekisitonan y nan ta cla pa start cu proyecto aki, evitando asina cu e bira un “capital burning”.


text:
ORANJESTAD — Den fin di siman resultado di un otro encuesta independiente a wordo publica, e biaha aki cu opinionnan tocante e debate di dos siman pasa, ‘millennial’ edition. Ta trata di e encuesta di Noticia Cla y DOC Opleidingen. E encuesta aki a duna como resultado cu partido MEP si lider Evelyn Wever-Croes, a gana e debate.
Tanto pa su forma di contesta e preguntanan, como tambe pa e contenido por a nota cu hasta esnan cu no tabata di vota pa MEP, tabata di acuerdo cu nos lider a gana e debate.
Por a nota un Evelyn hopi trankilo y sigur di su mes. Un persona hopi bon prepara, cu solucionnan practico pa e problemanan mas serio di nos pais. Evelyn ta un dama profesional, cu semper a prepara su mes bon pa debatenan, pa reunionnan, pa su casonan y den su trabou. Y awe esey ta resalta: un persona studia, y prepara pa enfrenta e retonan di pais Aruba.
Evelyn Wever-Croes a wordo elogia tanto pa esnan cu a indica cu ta vota pa MEP, como pa esnan cu a indica cu nan no ta vota pa MEP. Esey ta un resultado hopi bon.
Na final e encuesta tambe ta duna cual partido ta gana na e momento aki: Partido MEP ta gana cu 32% di e votonan, sigi pa partido POR cu 12% y partido RED cu 8%.
Naturalmente ningun partido por considera su mes gana of perdi a base di encuesta, sinembargo e ta un indicacion si cu MEP ta bayendo den bon caminda, na caminda pa gana e eleccion 2017. Tin hopi trabou pa hasi ainda si, pero ta un satisfaccion pa ricibi e confirmacion cu e trabounan ta dunando nan fruto. Motibo suficiente pa e gran famia di MEP ta di hubilo.


text:
Tarea prinsipal di Mediadó di Gobièrnu ta vigilá, mantené, promové i restablesé trankilidat i pas laboral den sektor privá di merkado laboral di Kòrsou. Pa realisá e metanan ei Mediadó di Gobièrnu ta enkargá ku mediashon den negosashon pa kontratonan kolektivo di labor (cao) i disputanan laboral ku surgi, tenementu di referendumnan pa personal relashoná ku rekonosimentu di sindikatonan komo órganonan representativo di trahadonan. Alabes Mediadó di Gobièrnu tin komo tarea konsehá gobernantenan, dunadonan di trabou i sindikatonan relashoná ku asuntunan laboral.
E tareanan i kompetensianan di Mediadó di Gobièrnu ta reglá den e Ordenansa di Disputanan Laboral.


text:
ORANJESTAD – Gabinete Wever-Croes a institui na aña 2018 un Comision Legalisacion di Cannabis pa conseha Gobierno ribalegalisacion di cannabis medicinal. E comision su tarea tabata pa investiga e mercado internacional di cultivacion di cannabis pa uzo medicinal pa establece e industria aki na Pais Aruba. E industria nobo aki lo por sirbi como un otro pilar economico di Pais Aruba.
Estudio
E comision a acerca dos compania di renombre internacional naHulanda y Alemania cu ta experto riba e tereno aki pa conduciun estudio pa averigua e impacto economico y financiero cu e cultivacion y exportacion di cannabis medicinal tin pa PaisAruba. Resultado di e investigacion di tur e dos companianan ta,cu cultivacion y exportacion di cannabis medicinal ta un forma pa crea entrada significativo adicional pa Pais Aruba. E industrianobo aki lo crea mas cupo di trabou y lo genera entrada (impuesto ) pa Pais Aruba. Tur dos compania internacional ta recomenda pa considera e extraccion di cannabis tambe pa asinacrea un ingreso adicional ya cu e industria aki lo stimulaeconomia y e GDP di Pais Aruba.
Beneficio Impacto Financiero
E compania Aleman a haci un calculacion di e beneficiofinanciero di e industria di cultivacion y exportacion di cannabis medicinal basa riba cifranan di Cuenta Nacional di 2017 di PaisAruba. E calculacion ta indica cu riba un maximo di tereno di 350.000 metro cuadra pa cultiva lo por genera mas of menos2.000 cupo di trabou na un averahe di $24.000 pa aña pa cadatrahado. E industria di cannabis medicinal lo genera 470 miyonflorin pa aña. E impacto economico aki ta representa 7.9% di nos GDP (pre covid) y actualmente esaki ta nifica 10% di nosGDP (post covid). Cifranan a conclui cu despues di Status Aparte na aña 1986, ta e dos sectornan di turismo y refineria so tabatin un impacto asina grandi riba GDP di Pais Aruba. Basa riba e resultado financiero e comision a recomenda Gobierno paconsidera cultivacion y exportacion di cannabis medicinal comoun potencial pilar di economia di Pais Aruba.
Inversionista
E compania Aleman a haci tambe un estudio di mercado di cannabis medicinal. Resultado di e investigacion ta indica cu e mercado di cannabis medicinal ta grandi suficiente pa atraeinversionista y e mercado tin potencial di crecesignificativamente door cu actualmente tin mas aceptacion di cannabis medicinal como alternativa pa tratamento medico. Tin mas Pais den region ta trahando riba legalisacion di cannabis medicinal y ta atrayendo inversionistanan potencial. Ambos compania di Hulanda y di Alemania a recomenda pa Pais Aruba inicia cu implementacion di e industria aki rapidamente.


text:
WILLEMSTAD – Dirigentenan di FFK , ayera durante di e rueda di prensa a splika ku banda di e weganan di playoff den promé divishon, djadumingu dia 1 sèptèmber i den segundo divishon djarason dia 4 sèptèmber, lo bai tin un torneo internashonal di futbol na Kòrsou.
Ta e tradishonal torneo ku ta konta ku partisipashon di ekiponan for di Aruba, Boneiru, Kòrsou i tambe Sürnam. E torneo aki a hunga aña pasá na Aruba i mester a hunga e aña aki na Boneiru. Boneiru no a aseptá pa ta sede di e torneo i esaki a pone ku awor e torneo ta hunga na Kòrsou.
E desishon aki a keda tuma den seno di direktiva di FFK, despues ku djaluna ultimo, tur e ekiponan a konfirmá nan partisipashon.
Di 15 te ku 18 novèmber próksimo, torneo ABCS 2013, lo hunga den Stadion Ergilio Hato


text:
Oranjestad-Minister di Turismo, Transporte, Sector Primario y Cultura, Otmar Oduber a reuni cu Arubus pa asina aki stipula e introduccion di ‘parkeermeters’ den centro di Oranjestad. Gobierno di Aruba a tuma e decision cu Arubus lo ta encarga cu e areanan di parkeo aki.
Durante e reunion aki cu Arubus, a conta cu e presencia tambe di DOW, Wetgeving y Polis, y asina a cuminsa finalisacion pa cu e planificacion pa loke ta un di e seccionnan nobo di Arubus, cu lo bira e parti di ‘parkeermeters’, y cu lo carga e nomber di Aruparking. A pone como fecha cu pa promer di december 2014 e implementacion di e “parkeermeters” lo mester cuminsa den centro di ciudad y por logra pa januari 2015 implementa esaki den area di Palm Beach pa esaki por ta den funcion.
Minister Oduber a indica cu pa haci esaki posibel ta rekeri di hopi cambionan cu mester tuma lugar y mester defini cua ta e areanan cu lo bay pone ‘parkeermeters’ y mester combina esakinan cu ‘parkeer garages’. Tin hopi elementonan importante cu mester tuma cuenta cu ne prome cu inaugura un proyecto di e maginitud aki. Lo mester percura pa e trahadonan cu ta traha serca, mester tuma e areanan cu tin vivienda na cuenta y tambe mester bin cu areglo special pa esnan cu ta traha den vecindario y pa esnan cu ta usuario continuo, unda lo mester pensa den e direccion di tarifanan special pa e grupo aki.
E mandatario a splica cu di otro banda mester percura pa e infrastructura di e areanan unda ta bay introduci ‘parkeermeters’ ta bon. Si mira centro di ciudad e infrastructura ta basta bon y lo por ubica esaki, pero rond di e area hotelero por mira claramente cu tin 50% di trabou di infrastructura cu lo mester tuma lugar y lo cuminsa trabounan pa mehora e area aki den comienso di otro aña. Pa asina aki por tin den e promer cuartal di 2014, un 100% di ‘parkeermeters’ den operacion.
E preparacion di tur esnan cu lo bay traha cu Aruparking ta hopi importante y lo mester ta na su lugar na momento cu e trabounan cuminsa, mientras ta warda riba e yegada di e 2 edicionnan nobo pa Arutram. Asina aki Minister di Transporte a señala cu e introduccion di ‘parkeergarages’ y mescos e parkeo y e accesibilidad di ‘parkeermeters’ lo haci e fluho den centro di ciudad hopi mas facil.


text:
Refiriendo na mi kartanan ku preguntanan di 17 di yanüari i di 11 di aprel 2021 relashoná ku e situashon di e rotònde na Kaya Amsterdam/Kaminda Djabou i refiriendo na diferente reunion di komishon fiho di R&O relashoná ku e tópiko aki, ketu bai e tópiko di e rotònde ta sigui persiguí komunidat di Boneiru. Hopi promesa a keda hasí, hopi palabrashon a keda presentá, pero te ku awe no tin klaridat riba e rotònde. Ademas a primintí Konseho Insular ku lo bin un investigashon atministrativo pa determiná ta na unda e asuntunan a bai robes i te awe esaki tampoko a keda realisá. Tampoko nos a haña informashon di e resultado di e investigashon finansiero den e kaso di e rotònde aki. Awor komunidat ta tuma nota di moveshonnan rondó di e sitio ku tampoko ta trese klaridat kiko eksaktamente ta bai pasa.
Esaki klaramente ta un violashon di e prinsipio di transparensia; no mester di diskushon. Ta parse ku ken ku ta ta hasi kiko ku ta ku e resultado di kon ku ta. Na nòmber di komunidat mi ta eksigí ku gobièrnu ta komuniká den un forma transparente, korekto i kompleto kiko realmente a pasa i kiko ta bai pasa na e sitio menshoná.
Pa tal rason mi ke hasi uso di nos Reglamentu di Òrdu, artíkulo 45, pa hasi algun pregunta i ta urgi gobièrnu pa kontestá mi oral, al kaso, ku e urgensia nesesario pa eliminá tur konfushon i spekulashon, den e próksimo reunion públiko di Konseho Insular:
- Kiko a para ku e desishon anunsiá den konferensia di prensa di 16 di aprel tené pa diputado Kroon i e direktor di R&O ku lo bai eliminá e rotònde eksistente i lo traha un rotònde nobo ku entre otro material resiklá i ku lo bai kosta entre 6 shen pa 8 shen mil dòler?
- Kolegio Ehekutivo por a fasilitá Konseho Insular e desishon formal ei?
- Ken lo a bai pinta e rotònde nobo i for di kua fondo lo a finansiá esaki?
- Ken lo a keda enkargá ku supervishon di e ehekushon di e rotònde nobo?
- Kua kompania lo a bai ehekutá eliminashon i konstrukshon di un rotònde?
Direktor di R&O a anunsiá ku lo bai drecha e kaminda alternativo eksistente pa usuarionan te ora terminá e rotònde nobo i ku esaki lo a keda kla promé ku aña eskolar nobo ku lo habri 23 di ougùstùs 2021.
- Kolegio Ehekutivo por a fasilitá Konseho Insular e desishon pa esaki i e instrukshonnan ku a sali pa kua kompania realisá e drechamentu aki i kuantu esaki lo a kosta pa realisá?
- Dikon te awe no a remediá e situashon menshoná?
Por tuma nota ku tin moveshonnan nobo ta tumando lugá na e sitio en kuestion.
- Kolegio Ehekutivo por a informá Konseho Insular ta kiko ta pasando eksaktamente, esta ta ken a diseñá e situashon nobo, ken ta ehekutá esaki, kuantu e ta bai kosta i ken ta supervisá esaki?
- Mester komprondé ku e moveshonnan aki ta enserá ku a deshasí di e plan original pa eliminá e rotònde aktual i ku lo no traha un rotònde nobo? Si ta asina kiko ta bai pasa ku e rotònde aktual?
- Kiko ta e motibu ku a kambia di kompania ku tabata enkargá ku e parti di e proyekto aki konosí komo e proyekto di infrastruktura di e tres skolnan.
Investigashon atministrativo:
- Kolegio Ehekutivo por informá Konseho Insular kua di e seis kompanianan ku a keda aserká, a keda skohé pa hasi e investigashon?
- Kolegio Ehekutivo por a manda e TOR ku R&O a traha pa deskribí e arianan di investigashon ku nan a deseá pa haña kontesta?
- Kuantu e investigashon aki lo kosta i ki tempu a instruí pa keda kla ku e investigashon i trese resultadonan konkreto?
- Kolegio Ehekutivo por a informá Konseho Insular kuantu fondo a sobra komo “minderwerk” debí ku a hasi e rotònde original aprobá muchu mas chikí i ki destinashon a duna na e fondonan aki?.
- Dado kaso ta nesesario, gezaghèber lo envolví e departamento“BureauIntegriteit” pa hasi e investigashon, ya ku ta responsabilidat di gezaghèber pa salbaguardiá prinsipionan di bon gobernashon den ehekushon di proyektonan sigur di e magnitut aki?
Komo representante di komunidat, mi ta spera ku Kolegio Ehekutivo lo sa den kuadro di komunikashon transparente di trese tur e kontestanan riba e preguntanan aki mas pronto posibel pa Konseho Insular i asina hasi esfuerso pa rekuperá e konfiansa ku mester tin den Kolegio Ehekutivo pa manehá fondonan i proyektonan na bienestar di e pueblo den un forma korekto i íntegro.


text:
Minister Camelia-Römer ta felisitá Saeed Lourens
Minister Camelia-Römer ta felisitá Saeed Lourens
Willemstad – Minister di Salú, Medio Ambiente i Naturalesa, Suzy Camelia-Römer ta felisitá e hoben Saeed Lourens ku su logro.
Resientemente a tuma lugá un komptensia kulinario organisá pa ministerio di OWCS, na unda kual Saeed Lourens a terminá komo ganador dje premio Broertje Marshall den e kategoria Junior.
Saeed ta un hoben ehemplar ku amor pa kushina i ta un eksperto den uso di produktonan organiko. Mas aleu Saeed ta un di e lidernan den e proyekto Kunukito di Kas i Bario unda eta kompartí su ekspertisio kulinario ku habitantenan.
Minister Camelia-Römer ta masha orguyoso di Saeed Lourens i ta deseá Saeed hopi éksito mas i kontinuá ku e bon trabou.


text:
Den siman 17, SV Caiquetio a topa cu SV Britannia den un wega sumamente importante pa e club di Piedra Plat. Caiquetio cu 8 punto ta den di nuebe luga riba tabla, ya ta destina pa bay hunga play-off di promocion- degradacion, Britannia en cambio, cu 25 punto ta den un feroz bataya pa bira e di cuater ekipo pa clasifica pa play-off conforma pa e miho cuater ekiponan di e campeonato aki. Un derota of empate pa Britannia den e wega aki lo tabata catastrofico pa nan chens pa bay play-off, en cambio un victoria lo pone nan bula Bubali pa bay mas cerca di play-off faltando poco pa e campeonato regular termina.
Pa e prome minuutnan di e wega, e dos ekiponan a hunga hopi cauteloso mes, sperando pa wak kiko e otro ta hasi prome. Britannia obviamente no kier a cai den e trampa cu Riverplate a cai den dje den siman 15 of e contra-tempo cu Dakota tabatin cu e oncena di Paradera den siman 16. Caiquetio no a hasi mucho pressing halto den wega aki, mas bien nan a pone hopi hende den medio-campo y a defende bon, a logra interumpi e fuides di hunga di Britannia den mayoria di e wega. Britannia a traha duro, mantene bala, circula bon, cu hopi posesion, cu varios yegada pero no hopi skerpi y peligroso. Caiquetio tabata bon para riba cancha, cu hopi disciplina y a defende bon, pero, no tabatin bon salida pa hunga e wega di counter, especialmente cu dos atakante so dilanti pa gran parti di e wega. Un wega bastante monotono y predicibel na hopi ocasion, Caiquetio a sabi di hunga pa un resultado pero Britannia mester a sali pa gana, no tabatin otro. Britannia a purba y a lucha, al fin nan a haya un bon chens te den minuut 40 unda cu Sebastian Montoya ta pone e marcacion 1-0 pa e ekipo geel. Caiquetio ta reacciona di biaha y a bay den atake pero envano, y asina halftime a yega.
E di dos mita a cuminsa mas balansa ya cu Caiquetio a cuminsa manda mas hende den atake atrobe, hopi biaha den counter, nos a mira un Jeferson Lopes cu mas subida den atake, pero Britannia a sabi di mantene nan mes calmo riba tereno y a haya nan ta defende, cul a bay bon. Bastante carchi geel a wordo parti den e transcurso di e wega, mayoria pa Caiquetio, un wega competitivo y duro pero sportief, futbol ta ‘afterall’ un “contact-sport”, contal cu e ta keda sin mal intencion y deportivo. E referee a mira cu tabata importante pa parti carchi y asina percura pa e wega no bay foi man. Tabatin tambe un carchi cora pa Caiquetio casi na final di wega, esey tabata husto, no tabatin protesta p’esey. Na dos of tres ocasion por a nota tambe cu referee mester a cambia decision di su linesman y por bisa hopi aserta. Britannia a traha duro pa preserva e victoria, nan no por a concretisa mas gol pa sigura e tres puntonan aki.
Ta te na final di wega, Caiquetio hungando cu dies hungado, ora cu referee mester a fluit pa final di wega caba (ya cu a pasa di e “stoppage time”), Britannia ta haya un penalti, cu a wordo bon cobra pa Montoya, nos ‘man of the match’, pa su di dos gol di wega pa sigura tres punto clave pa Britannia. Score final 2-0 pa Britannia, cu awor ta sigur den careda pa clasificacion cu 28 punto, den di cinco luga tras di RCA (tambe cu 28 punto) p’awo pa via di average di gol so, pero cu un wega menos hunga, ta nifica cu nan tin un miho carta cu RCA y Bubali pa clasifica pa play-off. Esey lo wordo dicidi den e ultimo siman di e campeonato aki.


text:
Esaki ta posibel awor cu a soluciona e reto cu contract di instructornan di landamento y tambe door cu a aloca fondo necesario pa paga pa e transporte pa e muchanan cu ta haya e les.
Tabata siman pasa cu Minister Croes a informa cu a yega na un solucion pa e problema di pago pa ‘zweminstructeurs’. A base di conseho cu a pidi y ricibi di Departamento di Recurso Humano (DRH) a tuma e decision cu lo aloca e instructornan bek bou di Dienst Publieke Scholen (DPS), bou di e contract cu nan tabatin anteriormente y cu nan a traha cu ne pa 28 aña.
Banda di esaki, Minister Croes a duna di conoce cu a percura pa aloca e fondo necesario pa esaki esta 300 mil florin for di su propio presupuesto.


text:
KOMUNIKADO DI KUERPO POLISIAL KÒRSOU Kontrolnan dirigí riba establesimentunan i sitionan ku aglomerashon.
KOMUNIKADO DI PRENSA 120/ 2020
22 mart 2020
Kontrolnan dirigí riba establesimentunan i sitionan ku aglomerashon.
Departamentu di Komunikashon i Prevenshon
KUERPO POLISIAL KÒRSOU SIRBI I PROTEHÁ
No opstante e petishon di gobièrnu na komunidat, pa evitá aglomerashon i apliká
distansia sosial, polis for di den oranan di ayera mèrdia te ku awe a i ta risibiendo
yamadanan di siudadanonan ku ta mèldu sitionan unda tin aglomerashon di
persona.
Na Callcenter di polis (917) durante di e periodo ariba menshoná a drenta un
kantidat di alrededor di 57 yamada.
Esaki aparte di sitionan i establesimentunan unda ku unidatnan polisial mes durante
di nan patruya ta konstatá situashonnan ku por wòrdu konsiderá komo sumamente
iresponsabel.
Aparte di e yamadanan ku polis a haña i a atendé e diferente personanan na e
sitionan indiká, polis a forma parti tambe di e tim multi disiplinario ku huntu ku
personal di MEO i SBAB a kontrolá dirigí riba algun establesimentu pa ku otro
infrakshonnan.
Na vários di e establesimentunan aki tambe a atendé ku e aglomerashonnan ku
tabatin òf negligensia di distansia sosial.
Kuerpo Polisial ke enfatisá ku e kontrolnan aki ta kontinuá i ke pidi tur siudadano pa
laga nos ban kuida otro i evitá di akudí na sitionan públiko innesesariamente.


text:
Aruba tin un gobierno sin principio sin dignidad y sin integridad
Tres aña di castigo dor di cantidad di medida. Tres aña sin mira un solo proyecto cu ta sirbi interes general di pueblo. Tres aña di un gobernacion sin pia ni cabes, sin vision y sin plan, a pone e pais den e situacion cu e ta awe.
Melvin Tromp di partido AVP ta mustra cu ta simplemente bergonsoso pa mira tur loke a bin ta pasando, caminda un gobierno cu a falta respet pa pueblo, dor di impone medida despues di a sigura cu lo no tin medida, awor ta faltando respet pa nan mes.
“Nunca antes pueblo a conoce un gobierno cu tin como meta tur dia, di trata di gaña mas tanto hende cu por, trata di impone medidanan cu ta sirbi interes di un solo grupo di amigo y famianan.
Loke ta pasando ultimo dianan, ta simplemente consecuencia di un set di politiconan cu nunca tabatin interes di pueblo na pecho, caminda den nan propio seno, nan a cuminsa come otro bibo awo.
E coup cu nan a purba contra Minister Marisol Lopez Tromp diahuebs ultimo, tabata ehempel bon cla cu gabinete Wever Croes, no a importa en absoluto kico pueblo ta pensa y kico pueblo ta desea.
Den bista di henter un pueblo, den e forma mas bergonso cu por ta existi, a dicidi di sacrifica Minister Marisol Loez Tromp, kite for di caminda ya cu e tabatin e curashi di denuncia cosnan incorecto y kisas hasta coruptivo cu a bin ta tumando luga.
Aki mi kier a mustra pueblo cu Prome Minister Evelyn Wever Croes na luna di juli a manda suspende un reunion publico di Parlamento, caminda en realidad e no tin e autoridad pa haci esaki, sinembargo ora cu e tin un set di marioneta sinta den parlamento, esaki por ta posibel tur dia.
Evelyn a intermedia, a yega na un tipo di consensus cu Minister Marisol, pa despues contra di tur regla di seriedad, lanta bela bay pasa vacacion na Miami, mientras cu practicamente tur anochi como Prome Minister, e tabata pidi y hasta exigi cu su toque de queda, pa pueblo keda cas.
Un biahe cu a lanta hopi critica y hopi rabia den pueblo, ya cu Prome Minister no por ta sincero dor di exigi di tur hende pa keda paden pa no plama e virus, anto e mes ta biaha bay Miami practicamente den e centro di e pandemia.
Awor algun dia despues cu Evelyn Wever Croes a bin bek for di su vacacion, ta surgi un tipo di atraco den un reunion di Parlamento riba asunto di spearfishing, caminda diahuebs ultimo den forma di sorpresa, e marioneta di mas grandi cu ta lider di fraccion di MEP, Rocco Tjong, ta presenta un mocion di desconfiansa contra Minister Marisol Lopez Tromp.
E biaha aki Evelyn no a interveni, e no a manda para e reunion pa bay dialoga cu Minister Marisol, ya cu e biaha aki tur cos ta mustra cu ta for di su oficina, for di Conseho di Minister mes e ordo aki a bin.
Ayuda pa un set di parlamentarionan di MEP y di POR kendenan facilmente ta permiti gobierno usa nan ki ora cu ta, a trata di retira Minister Marisol cu solamente 10 voto contra, permiti pa Presidente di Parlamento Ady Thijssen.
Un gobierno cu ta papia di integridad, ta bira ehecuta un atraco asina, keriendo cu nan a haci algo grandi pero caminda den bista di pueblo na e momentonan aki, nan kier a stop Marisol di divulga actonan contra regla y ley cu a bin ta tumando luga.
Berguensa tanto fraccion di MEP y POR mester tin, mas berguensa ainda conseho di minister mester tin, caminda dos di nan, sinta den sala di parlamento, a haci como sifuera nan no sa di nada, cu henter e cos aki a sosode sin nan conocemento.
Pero e ey ya caba parlamentario Howell a basha abou caba bisando cu tin problema pabou, cu den conseho di Ministerraad cosnan no ta cana bon.
Si gabinete Wever Croes tin respet pa pueblo, respet pa su mes, respet pa constitucion, si nan tin dignidad cu tanto nan ta papia di dje, si nan tin honestida of sikiera di ta honesto cu nan mes, bay gobernado dialuna mainta y alivia e presion cu nan a pone riba pueblo y caba cu e forma con lider di un partido di un solo asiento, ta haci y bisa loke cu e kier contra di un gobierno di cual e mes ta forma parti,” Melvin Tromp di partido AVP a declara.


text:
This post is also available in: Dutch, English.
Bloedende tandneriet (Nerita djente sangrá) (Nerita peloronta)
Esta un nòmber e kokolishi aki tin. Na Hulandes e yama Bloedende tandneriet i na Ingles ta yamé Bleeding Tooth Nerite. Na Papiamentu no tin un nòmber spesífiko pa e animal aki, pero si tradusí e nòmber for di otro idioma e lo haña e nòmber Nerita djente sangrá. E nòmber ta lógiko si bo opservá parti abou di e kokolishi kaminda e boka ta situá. Aki bo por mira un mancha koló kòrá manera sanger i ku di bèrdat ta mustra manera un djente ku a kai for di boka di un mucha chikitu. E nòmber sientífiko pa e animal aki ta Nerita peloronta i e kokolishi aki ta mas grandi ku tur otro variedat di espesie di Nerita ku nos tin riba nos kosta.
Variashon di koló i kuminda di Nerita
E koló di e kokolishi mes ta varia bastante, tin ta pretu, otro tin koló hel ku blanku òf ros ku diferente tipo di patronchi den e koló. No tin 2 mes un kos.
Mayoria biaha por haña e tipo di kokolishi aki riba kosta den laman Karibe, kaminda nan ta di plak na gran kantidat riba piedra di kalki ku ta situá den branding, mei mei di otro espesie di Nerita. Nan kuminda ta konsistí di alga I lima ku ta krese riba e barankanan di kalki kantu di laman.
Konosé bo founa: kokolishi


text:
DIA DI BETICO 2021: "UN DIA NADA MAS DI REFLEXION DI UNDA NOS TA PARA AWE"!
Den e dianan aki nos lo wordo recorda e lucha di e gran lider Betico Croes d.f.m., pero tur e palabranan bunita no lo tin e nificacion cu Betico Croes a logra inculca cerca nos pueblo dia cu pa prome bes a hisa nos Bandera y canta nos Himno 45 aña pasa. Nos Himno y Bandera cu a simbolisa nos Identidad, Union y Libertad. P'esey e pregunta kico realmente e aña aki tin di celebra? Pa UPP 25 di januari 2021, ta un dia pa recorda e gran estadista aki y su lucha, pero mas ainda un fecha pa nos por medita, reflexiona y haci compromiso nobo y serio cu nos Pais, den memoria di e Precursor di Nos Patria!!
E pandemia tin consecuencianan devastador pa nos economia, pero ta nos forma di goberna y hiba politica di ultimo añanan, e sistema di patronahe y faborecimento di ultimo decennia ta e causa principal di e desastre financiero loke a hiba nos na e situacion actual, esta na rudia di Hulanda. Betico Croes semper a bisa nos, “Mas bal muri riba pia, cu biba na rudia.” Parce Aruba a scohe pa “biba na rudia”, pasobra e realidad amargo ta cu nos a demonstra di no ta merecedor e Status Aparte. Pa colmo ta e mesun partido cu e gran homber aki a funda, ta e co-autor intelectual di e traicion. A core firma un acuerdo den pura pa acepta un RAFT y un COHO entregando nos autonomia pa por lo menos 7 aña y minando e posicion di nos Parlamento, cu al final ta e poder soberano di nos pueblo.
UPP ta kere cu riba e dia y aña aki no tin ningun motibo pa romantisa e lucha y logro di e Status Aparte. E fecha natalicio di Betico Croes mester ta e aña, un momento pa nos reflexiona y splica pueblo pakico a entrega nos Status Aparte sin mas den un habri y cera di wowo, pasobra esaki no ta loke Betico Croes y su generacion a premira pa nos y nos futuro generacionnan. Mayoria di nos pueblo cu a lucha sam sam cu Betico Croes no t'ey mas pa duna testimonio berdadero di e gran esfuerso cu tabata necesario pa por canta na bos halto: LIBERTAD. P'esey UPP ta puntra su mes kico a haci den transcurso di añanan pa educa e generacionnan desde 1986, e motibo pakico mester ta orguyoso di e lucha y Status Aparte aki?
Aruba ta pasando den tempo dificil. Un situacion NO crea, pero acelara pa COVID-19 pasobra e direccion cu nos Aruba a tuma desde 2010 y mas ainda desde 2014, laat of tempran lo a hinca nos den e situacion cu nos ta aden. A goberna of malogra e pais aki sin pensa cu tin mañan. NO a pensa di traha dam pa warda awa (kizas e gobernantenan si a haci esaki pa nan mes). Y na momento cu destino fatal y desastroso a dal nos, nos no tabata prepara pa esaki.
Peor ainda! Pa defende nos pais y enfrenta e retonan, nos no tabata tin e genio, e pudor y e racionalidad, pa den union mira pais Aruba na prome lugar, manera tabata e siñanza y soño di e gran lider Betico Croes. Al contrario e partido den oposicion y partidonan di coalicion actual a scohe pa sigui cu e polarisacion y desunion. E egocentrismo, e faboritismo y e color politico tabata mas importante cu e bandera di nos pais Aruba.
UPP tabata e unico partido cu na april 2020 a bolbe pidi nos gobierno y nos Parlamento, mescos cu na 2014 y 2017, pa ban den un dialogo nacional den un forma transparente y cu participacion di tur gremio crea un Compromiso Nacional, un frente nacional pa atende nos problema cu Hulanda. Y por medio di un gabinete nacional of zakenkabinet, no solamente enfrenta e retonan di e pandemia cu tabata menasa nos, sino tambe mustra Hulanda cu pa nos Aruba ta na prome lugar. A prefera di keda pone color di partido na prome lugar enbes di asumi e amor patrio, pa den unidad di tur gremio, sindicato y partidonan politico sali na vanguardia di nos pais Aruba y di e pueblo Arubano.
Riba Dia di Betico nos no mester ta di hubilo. Sino nos mester ta den reflexion. Nos mester tin berguensa di pensa cu awe Betico Croes lo ta orguyoso di e pais cu el a soña di tin pa su pueblo. Nos ta kere cu riba su dia, Betico mas bien lo ta deramando lagrima pa loke su mesun hendenan a haci cu su obra. Pero por otro. Nos por sigui e ehempel di Betico. Lanta for di rudia y traha duro pa logra e MANECE NOBO, si di berdad nos stima e baranca aki. Esaki por unicamente si nos bay goberna e pais aki na un otro manera, cu di loke nos a bin ta haciendo. P'esey e aña aki UPP ta papia di Reboot 2.0, ya cu nos NO por sigui goberna Aruba di e manera aki. Eleccion 2021 mester marca e era di un comienso nobo, E MANECE NOBO pa Aruba y su pueblo.
Lider Betico, Sosega na Paz!


text:
BRUSÉLAS – Tambe den Parlamento Oropeo ta mira kon por sostené e islanan durante e krísis di corona. Europarlamentario Samira Rafaela (D66) ke pa reservá sèn pa esaki na Brusélas.
Rafaela ta spera ku e luna aki mes lo inkluí e islanan den e asina yamá resolushonnan di corona, e moshonnan di parlamento oropeo pa ayudo. E Parlamento Oropeo ta reuní aki mas o ménos dos siman.
Na Brusélas ainda tin sèn ku por usa spesífikamente pa e islanan tambe. Komishon Oropeo, direktiva diario di Union Oropeo (UO), a indiká ku por usa sèn for di e Fondo di Desaroyo Oropeo ku no a usa ainda.
“Pero”, Rafaela ta bisa, “e medionan aki ta relativamente limitá.” Despues di orkan Irma na 2017 a pone 7 mion euro disponibel komo ayudo pa Sint Maarten. Hopi ménos ku e 550 mion euro di ayudo for di Den Haag.
Un total di 37 bion euro pa krísis di corona
Te aworakí Union Oropeo a reservá 37 bion euro pa e krísis di corona. Promé mester parti e sèn aki bou di e diferente estadonan miembro di UO. Hulanda komo pais riku lo haña ménos sèn ku pais manera Polonia, Spaña òf Italia.
E ora ei e pregunta ta si lo reservá sèn pa e islanan i kuantu. Den esaki mester inkluí e islanan, Rafaela ta haña. “E státùs di e islanan komo pais di ultramar ta fiho formalmente i nan derechonan i demandanan tambe. Mi lo empeñá p’esaki. Nos mester traha tur ku tin pa pèrkurá pa nos keda salú i pa sigurá nos ekonomia, i e ekonomia di tur e islanan, riba término kòrtiku i largu.”
Tambe den CDA i PvdA tin atenshon na nivel oropeo pa e islanan.
Parlamentario oropeo di CDA Tom Berendsen ta traha ku maneho internashonal: “Den e tempunan aki di krísis no mester ta solidario ku otro i yuda otro kaminda por ku material, konosementu i ayudo finansiero. E islanan karibense ta un parti ful di nos Reino i p’esei ta meresé nos sosten. Den e komishon ku ta trata di maneho regional, nos lo pidi atenshon tambe pa e áreanan aki.”
No ta fásil pa haña sèn
Pero e parlamentario oropeo Agnes Jongerius ta avisá ku lo no bira fásil pa haña sèn pa e islanan outónomo. “Despues di orkan Irma a resultá di ta masha difísil pa haña sèn pa Sint Maarten, pa motibu di nan státùs hurídiko. Pero meskos ku despues di e orkan esaki ta konta pa e krísis di corona: esaki no ta niun hende su falta i tur hende su problema, ke men huntu nos mester bini kla.”
Jongerius ta bisa ku Hulanda mester sera kabes pa pèrkurá pa inkluí e LGOnan, esta e islanan, den e resolushonnan di corona. E ora ei ayudo por konsistí di medionan di protekshon èkstra, pero tambe sosten ora desempleo krese.
Krítika riba Hulanda den UO
Aktualmente Hulanda no ta popular den UO. Den Haag ta kouteloso ku dunamentu di sosten na paisnan den nesesidat den UO. E minister di Finansa di Hulanda Wopke Hoekstra (CDA) siman pasá a sugirí ku mester wak bon promé kua paisnan a traha un reserva pa den tempu di krísis. Despues di krítika for di EU awor Den Haag a pone 1 bion disponibel.
Pero minister Knops tabatin un mensahe igual pa e promé ministernan di Kòrsou, Aruba i Sint Maarte. “E tres islanan ta pais outónomo den reino. Outónomo tambe den e sentido di: responsabel pa e propio finansanan di gobièrnu.”
Jongerius ta yama e ponensianan di Hoekstra i Knops ridíkulo. “Nèt awor no ta trata di ken si òf no a wak su sèn bon. Esaki ta sosodé i we’re in this together.
Tin ayudo for di Den Haag si pa e munisipionan ekstraordinario.
Minister di Asuntunan Interno i Relashonnan den Reino Raymond Knops (CDA) siman pasá a laga sa ku ta bini un pakete di sosten pa e munisipionan ekstraordinario Boneiru, Saba i Sint Eustatius. Kon e ayudo lo ta mester sali ainda. Ainda e paisnan ta den kombersashon.


text:
AMSTERDAM – Riba djasabra 26 i djadumingu 27 di yuli a tuma luga e ASICS Nederlandse Kampioenschap Atletiek den Olympisch Stadion na Amsterdam kaminda mester bisa ku banda di Churandy Martina ku 2 oro riba 100 i 200 meter, otro yu di Kòrsou ku tabata grandi ta Lie Marvin Bonevacia.
Durante e kompetensianan di atletismo aki Lie Marvin a kibra e rekòrt Hulandes riba 400 meter ku tabata un rekòrt di 28 aña bieu. Lie Marvin a pone un tempu awor di 45.41 komo rekort nobo Hulandes ku awor ta riba nòmber di un yu di Kòrsou.
Un PABIEN pa Lie Marvin Bonevacia i tur klase di éksito pa e kampionato Europeo.


text:
Oranjestad-Diabierna atardi na Aruba Driving School Minister Otmar Oduber hunto cu propietario di Aruba Driving School Jairo Maduro a hasi apertura di e prome “Driving Simulator” pa e region di Caribe y Latino America.
Un proyecto cu sigur a tuma su tempo pero despues cu e ekipo a prueba su mes na Hulanda y Dubai, awor Aruba ta haya e oportunidad unico aki pa hasi uso di e simulador. E simulador ta un tool pa entre otro tur persona cu ta bay siña pa core auto, bus y truck.
Tambe e ta recomendabel pa manehadornan cu ta den pocision di un rijbewijs pa mehora nan forma di core nan vehiculo. Jairo Maduro di Aruba Driving School a duna di concoce cu e simulador ta na disposicion tambe di tur otro Rij School na Aruba cu kier hasi uso di dje pa nan studiantenan.
E systema por wordo poni na Hulandes of Ingles unda cu e studiante ta haya diferente situacionan den trafico y na final e systema ta saca e resultado specifico riba papel. Di e forma aki e studiante sa exactamente unda e tin cu mehora. E simulador ta hasi uso di camera tambe unda cu e por detecta si e chauffeur a hasi uso di su spiel pa mira bon si tin trafico. Na Aruba nos ta mira cu tin demasiado accidente di auto y tambe hopi chauffeur ta core den un forma agresivo.
Cu e simulador aki Aruba Driving School kier aporta na un trafico mas sigur riba nos isla unda cu por salba bida y tambe baha e daño material. E systema por wordo usa tambe pa trainingnan pa personal di Polis, Brandweer y Ambulance. Tambe por duna training di slip. Aruba Driving School ta un scol inovativo unda cu por ehempel no ta siña e studiantenan e parti di teoria via un mesa. Tur cos ta sosode den un forma digital unda cu tin diferente benificio. Aruba Driving School ta situa na Ponton 54-A cu telefon 7375500 pa mas informacion y tambe riba facebook: Aruba Driving School.


text:
E preis di lisensia pa software
Licences e concrete pa un periodo di 1 aña. Bo ta e optené e derecho di risibí e actuacion.
Mesa di preis di e programa di
Nos promocion di e kumpra un multitut grandi programa riba 30% na
e dòbel na, por ta asina, e kumpra na
it yen di kuater programa no solamente e ta dental,
e forma di splicacion profeshonal di mil di sierto. Rekomendá di kumpra na
it yen pa optené e máxima resultado i eskrito e pensa di nos
e proyekto mira.
Deskuento di e kumpra un paquete di programma  .
Ta kumpra?
Religioso иHTpecyющий produkto, por fabor bai hasi lis riba e loke ku e preis i di kua ta e página di e sistema di pago di Index.Di placa.
Despues, por fabor kontakto ku aporte tékniko pa e actuacion di e permiso. Tur!!! Mei utilidat nos software pa ehecucion di koredó electronico di som.
E ta e opcion di pago na kla for di otro di pago di sirbishi, pa e, por fabor den kontakto ku nos
aporte tékniko.
Forma di pago:
- Index Plaka
- Visa/Mastercard/Maestro
- Webmoney (WMR,WMZ,WME,WMU)
- PayPal
- Beton, otro kpипToBaлюTы
E lisensia pa volgen na
E empeñonan, den e lorá persona ta dedica na compilacion, na fini ei e mester ta buta e programa riba vários coordinador. Freeman paquetes corporate, e permit grandi hero den komparashon ku kumpra konvenshonal di licenses.
- 2 licenses: *30% di asunto
- 3 òf mas licenses: *50% di asunto
*e kantidat di permiso ta paga ora un rosa di kumpra i e deskuento ta dirigí riba e di dos i siguiente di e permiso.
Forma di pago:
- Index Plaka
- Visa/Mastercard/Maestro
- Webmoney (WMR,WMZ,WME,WMU)
- PayPal
- Bitcoin


text:
Diahuebs mainta durante conferencia di prensa di Gobierno di Aruba, Prome Minister Evelyn Wever-Croes a duna un update di Covid-19.
E cifranan cu ta wordo publica ta indica cu Covid ta lantando cabes un biaha mas na Aruba. E cifranan di diaranson ta indica cu tin 111 caso activo di cual 56 ta residente y 55 ta no residente. Esaki ta debi na e variante Delta cu ta percura cu tin un grado di contagio hopi mas halto. E no residentenan no ta solamente turista sino tambe tin varios di nos propio studiantenan cu a bin di exterior pa pasa vakantie y talves no a haña oportunidad pa vacuna y aworaki ta den e cantidad di casonan aki.
E bon noticia ta, Prome Minister a indica cu esaki no ta motibo ainda pa alarma pasobra e capacidad na hospital, aunke tin pashent den hospital, ta safe. Ta importante si pa sa cu Covid ta lantando cabes. E aumento di caso ta trece cu ne cu nos mester cuminsa prepara un poco mas pa e dianan nos dilanti.
“Di aki un biaha mas mi ta urgi cada ciudadno di nos pais pa nos sigui cuida pa asina nos por purba domina e situacion cu nos ta aden. Un di e metonan mas efectivo di cuido ta e vacuna. Nos ta mira cu esanan cu a vacuna berdad tin un percentahe di nan cu ta hañando e virus pero nan no ta bira hopi malo di dje. Nos a mira si cu esnan cu no a vacuna ta esunnan cu ta hañando e virus aworakinan y ta esnan cu ta wordo hospitalisa cu consecuencia hopi serio di e virus akinan. Porfabor ban sigui vacuna”.
Aworakinan muchanan riba 12 aña ta wordo vacuna. No mester traha cita. E hoben ta yega Sporthal Santa Cruz y por vacuna. Mester bay cu un mayor pa nan duna permiso pa vacuna e hoben. Tambe a habri oportunidad pa nos studiantenan den exterior, sea na Hulanda, Merca of otro parti, cu ta na Aruba pa 3 siman of mas, pa nan tambe vacuna. Mester ta na Aruba pa 3 siman pasobra den e periodo aki mester haya e di dos dosis y asina tin mas proteccion.
Nos tin facilidadnan di vacunacion, dus tur hende cu por, por fabor bay bay vacuna. No tin motibo pa bo keda sin vacuna. E consecuencianan si ta serio pasobra nos ta mira esnan cu no vacuna ta esnan cu ta birando malo y ta drenta hospital cu consecuencianan hopi mas serio di e virus aki.
Si bo no kier vacuna, por fabor percura pa bo sistema di inmunidad ta halto pa bo sistema di salud ta bon y cuida bo mes hopi mas miho cu otronan ta cuida nan mes. Nos como gobierno no ta bay forsa niun hende pa vacuna. E ta bo responsabilidad e ora pa cuida bo mes hopi mas miho.
Pa tur ciudadano cu ta vacuna of no, cu kier of no kier, ban sigui cuida nos mes y nos famia. Laba man mas frecuente cu ta posibel y si no por uza handsanitizer, tene distancia mas hopi posibel of uza bo tapaboca. Y si bo tin un sintoma di griep tuma contacto cu bo dokter pa haci test si bo tin covid of no. Si bo tin Covid bo tin cu bay den isolacion pa un tempo pero e ora bo ta proteha e resto di bo famia tambe.
Na fin di dia loke nos kier ta pa Aruba progresa. Nos ta bayendo den e bon direccion, nos no kier frena e desaroyo cu nos tin. Aruba tin yen di turista. Nos pais ta floreciendo. Hendenan cu no tabata tin trabou ta hañando trabou. Pero ainda tin un grupo di hende cu ta depende di ayudo di gobierno y pa nos yuda nan nos mester percura pa Aruba progresa.
No ta e pais di mas rico, mas poderoso,of mas fuerte ta vence e pandemia aki pero esun mas disciplina y den esaki Aruba a demostra. Nos a logra den pasado, ban sigui haci’e pasobra nos ta stima nos mes, nos famia y Aruba”, Prome Minister a termina bisando.